CELEX: 32021R0819
Language: el
Date: 2021-05-20 00:00:00
Title: Κανονισμός (ΕΕ) 2021/819 του Ευρωπαϊκού Κοινοβουλίου και του Συμβουλίου της 20ής Μαΐου 2021 σχετικά με το Ευρωπαϊκό Ινστιτούτο Καινοτομίας και Τεχνολογίας (αναδιατύπωση) (Κείμενο που παρουσιάζει ενδιαφέρον για τον ΕΟΧ)

28.5.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 189/61
               
            
         ΚΑΝΟΝΙΣΜΟΣ (ΕΕ) 2021/819 ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
         της 20ής Μαΐου 2021
         σχετικά με το Ευρωπαϊκό Ινστιτούτο Καινοτομίας και Τεχνολογίας
         (αναδιατύπωση)
         (Κείμενο που παρουσιάζει ενδιαφέρον για τον ΕΟΧ)
         ΤΟ ΕΥΡΩΠΑΪΚΟ ΚΟΙΝΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 173 παράγραφος 3,
         Έχοντας υπόψη την πρόταση της Ευρωπαϊκής Επιτροπής,
         Κατόπιν διαβίβασης του σχεδίου νομοθετικής πράξης στα εθνικά κοινοβούλια,
         Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
         Αφού ζήτησαν τη γνώμη της Επιτροπής των Περιφερειών,
         Αποφασίζοντας σύμφωνα με τη συνήθη νομοθετική διαδικασία (2),
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΚ) αριθ. 294/2008 του Ευρωπαϊκού Κοινοβουλίου και του Συμβουλίου (3) έχει τροποποιηθεί ουσιωδώς (4). Με την ευκαιρία νέων τροποποιήσεων, είναι σκόπιμη, για λόγους σαφήνειας, η αναδιατύπωση του εν λόγω κανονισμού.
                  
               
                     (2)
                  
                  
                     Οι περιοδικές ανεξάρτητες αξιολογήσεις του Ευρωπαϊκού Ινστιτούτου Καινοτομίας και Τεχνολογίας (EIT) και η πείρα από την εφαρμογή του κανονισμού (ΕΚ) αριθ. 294/2008 καταδεικνύουν ότι απαιτούνται ουσιαστικές αλλαγές για την περαιτέρω βελτίωση του μοντέλου του ΕΙΤ και των υποκείμενων διαδικασιών του. Επιπλέον, η ενδιάμεση αξιολόγηση και η εκ των προτέρων εκτίμηση επιπτώσεων του ΕΙΤ έχουν εντοπίσει ορισμένους τομείς που επιδέχονται βελτίωση, μεταξύ άλλων το μοντέλο χρηματοδότησης των κοινοτήτων γνώσης και καινοτομίας (ΚΓΚ), την ενσωμάτωση των ΚΓΚ στα τοπικά οικοσυστήματα καινοτομίας, τον ανοικτό χαρακτήρα και τη διαφάνεια των ΚΓΚ και την παρακολούθηση από το ΕΙΤ. Ο παρών κανονισμός παρέχει επίσης την ευκαιρία να εξεταστούν οι εν λόγω πτυχές.
                  
               
                     (3)
                  
                  
                     Τα κράτη μέλη είναι πρωταρχικά υπεύθυνα για τη διατήρηση της ισχύος της ευρωπαϊκής βιομηχανικής, ανταγωνιστικής και καινοτόμου βάσης. Ωστόσο, η φύση και το μέγεθος του τολμήματος της καινοτομίας απαιτούν επίσης την ανάληψη συνεργατικής δράσης σε ενωσιακό επίπεδο.
                  
               
                     (4)
                  
                  
                     Ιδρύεται το ΕΙΤ για να συμπληρώνει τις υφιστάμενες ενωσιακές και εθνικές πολιτικές και πρωτοβουλίες προάγοντας την ολοκλήρωση του τριγώνου της γνώσης – τριτοβάθμια εκπαίδευση, έρευνα και καινοτομία – σε όλη την Ένωση.
                  
               
                     (5)
                  
                  
                     Το ΕΙΤ θα πρέπει να συμβάλει στην ενίσχυση της ικανότητας καινοτομίας της Ένωσης και των κρατών μελών, προκειμένου να αντιμετωπιστούν οι μείζονες προκλήσεις που αντιμετωπίζει η κοινωνία, συμβάλλοντας έτσι στη βιώσιμη οικονομική ανάπτυξη και ανταγωνιστικότητα της Ένωσης.
                  
               
                     (6)
                  
                  
                     Το ΕΙΤ, μέσω των ΚΓΚ, θα πρέπει να αποσκοπεί στην ενίσχυση των οικοσυστημάτων καινοτομίας σε ολόκληρη την Ένωση με ανοικτό και διαφανή τρόπο. Για την επίτευξη του εν λόγω στόχου, το ΕΙΤ θα πρέπει να διευκολύνει και να ενισχύσει τη δικτύωση, την ολοκλήρωση και τη συνεργασία και να προωθήσει συνέργειες μεταξύ των διάφορων κοινοτήτων καινοτομίας σε ολόκληρη την Ευρώπη. Το ΕΙΤ έχει επίσης ως στόχο να υλοποιήσει τις στρατηγικές προτεραιότητες της Ένωσης και να συμβάλει στην υλοποίηση των στόχων και των πολιτικών της Ένωσης, συμπεριλαμβανομένων εκείνων που αναφέρονται στις ανακοινώσεις της Επιτροπής της 11ης Δεκεμβρίου 2019 σχετικά με την Ευρωπαϊκή Πράσινη Συμφωνία, της 27ης Μαΐου 2020 σχετικά με τον προϋπολογισμό της ΕΕ που τροφοδοτεί το σχέδιο ανάκαμψης για την Ευρώπη (σχέδιο ανάκαμψης για την Ευρώπη), της 19ης Φεβρουαρίου 2020 σχετικά με μια ευρωπαϊκή στρατηγική για τα δεδομένα, της 10ης Μαρτίου 2020 σχετικά με μια στρατηγική για τις ΜΜΕ για μια βιώσιμη και ψηφιακή Ευρώπη και της 10ης Μαρτίου 2020 σχετικά με μια νέα βιομηχανική στρατηγική για την Ευρώπη και εκείνων που σχετίζονται με την επίτευξη της στρατηγικής αυτονομίας της Ένωσης, με παράλληλη διατήρηση μιας ανοικτής οικονομίας. Επιπλέον, το EIT θα πρέπει να συμβάλει στην αντιμετώπιση των παγκόσμιων προκλήσεων, συμπεριλαμβανομένων των Στόχων Βιώσιμης Ανάπτυξης (ΣΒΑ) των Ηνωμένων Εθνών, με βάση τις αρχές της Ατζέντας για τη βιώσιμη ανάπτυξη με ορίζοντα το 2030 («Ατζέντα 2030») και της Συμφωνίας του Παρισιού που εγκρίθηκε στο πλαίσιο της σύμβασης πλαισίου των Ηνωμένων Εθνών για την κλιματική αλλαγή (5) («Συμφωνία του Παρισιού»), και στην επίτευξη μιας οικονομίας καθαρού μηδενικού ισοζυγίου αερίων του θερμοκηπίου έως το 2050 το αργότερο. Η μετάβαση θα καταστεί εφικτή μόνο με την προώθηση της έρευνας και της καινοτομίας, γεγονός που υπογραμμίζει την ανάγκη να ενισχυθούν οι ευνοϊκές συνθήκες και οι επενδύσεις στη βελτίωση της γνωσιακής βάσης και των ικανοτήτων της Ευρώπης στους τομείς της έρευνας και καινοτομίας, ιδίως σε πράσινες, φιλικές προς το κλίμα τεχνολογίες και καινοτομίες.
                  
               
                     (7)
                  
                  
                     Το ΕΙΤ θα πρέπει να ενισχύσει τον ανοικτό χαρακτήρα των ΚΓΚ, προκειμένου να ενισχυθούν οι συνεργατικοί δεσμοί και να δημιουργηθούν συνέργειες μεταξύ των διάφορων κοινοτήτων καινοτομίας στην Ευρώπη, διευκολύνοντας έτσι τη γεωγραφική πολυμορφία και την κυκλοφορία των ταλέντων.
                  
               
                     (8)
                  
                  
                     Οι τομείς προτεραιότητας και οι δημοσιονομικές ανάγκες του ΕΙΤ για χρονικό διάστημα επτά ετών, που καλύπτει το αντίστοιχο πολυετές δημοσιονομικό πλαίσιο (ΠΔΠ), θα πρέπει να ορίζονται με το στρατηγικό θεματολόγιο καινοτομίας (ΣΘΚ). Το ΣΘΚ θα πρέπει να ευθυγραμμιστεί με το πρόγραμμα-πλαίσιο για την έρευνα και την καινοτομία «Ορίζων Ευρώπη» («Ορίζων Ευρώπη»), που θεσπίστηκε με τον κανονισμό (ΕΕ) 2021/695 του Ευρωπαϊκού Κοινοβουλίου και του Συμβουλίου (6), μεταξύ άλλων όσον αφορά την υποβολή εκθέσεων, την παρακολούθηση, την αξιολόγηση και άλλες απαιτήσεις που ορίζονται στον εν λόγω κανονισμό, και θα πρέπει να λαμβάνει υπόψη τον στρατηγικό σχεδιασμό του προγράμματος «Ορίζων Ευρώπη». Το ΣΘΚ θα πρέπει να δημιουργεί και να προωθεί συνέργειες με άλλα μέρη του προγράμματος «Ορίζων Ευρώπη», άλλα σχετικά ενωσιακά προγράμματα του ΠΔΠ και άλλες σχετικές ενωσιακές, εθνικές και περιφερειακές πρωτοβουλίες, πολιτικές και μέσα, ιδίως με εκείνες που στηρίζουν την έρευνα και την καινοτομία, την εκπαίδευση και την ανάπτυξη δεξιοτήτων, τη βιώσιμη και ανταγωνιστική βιομηχανία, την επιχειρηματικότητα και την περιφερειακή ανάπτυξη. Δεδομένης της σημασίας του ΣΘΚ για την ενωσιακή πολιτική καινοτομίας και του αναμενόμενου κοινωνικοοικονομικού του αντικτύπου για την Ένωση, το ΣΘΚ θα πρέπει να εγκριθεί από το Ευρωπαϊκό Κοινοβούλιο και από το Συμβούλιο κατόπιν προτάσεως της Επιτροπής. Η εν λόγω πρόταση της Επιτροπής θα πρέπει να βασίζεται σε συμβολή που παρέχει το ΕΙΤ. Η εν λόγω συμβολή θα πρέπει να διατίθεται στο Ευρωπαϊκό Κοινοβούλιο και στο Συμβούλιο.
                  
               
                     (9)
                  
                  
                     Η κρίση που έχει προκύψει λόγω της επιδημικής έκρηξης της COVID-19 έχει προκαλέσει μείζονες διαταραχές στα υγειονομικά και οικονομικά συστήματα των κρατών μελών. Για την αντιμετώπιση των κοινωνικών, οικονομικών, περιβαλλοντικών και τεχνολογικών επιπτώσεων που προκύπτουν από την κρίση θα απαιτηθεί η συνεργασία των θεσμικών και λοιπών οργάνων και οργανισμών της Ένωσης Το ΕΙΤ και οι ΚΓΚ θα πρέπει να ανταποκρίνονται με ευελιξία στις υφιστάμενες καθώς και στις νέες και απροσδόκητες προκλήσεις και προτεραιότητες και θα πρέπει να μπορούν να εγκρίνουν μέτρα και πρωτοβουλίες για την παροχή κατάλληλης στήριξης στα οικοσυστήματά τους. Ειδικότερα, το ΕΙΤ και οι ΚΓΚ θα πρέπει να συμβάλουν στις προσπάθειες καινοτομίας που απαιτούνται για την αντιμετώπιση των επιπτώσεων της κρίσης της COVID-19, σύμφωνα με τις προτεραιότητες της Ευρωπαϊκής Πράσινης Συμφωνίας, του σχεδίου ανάκαμψης για την Ευρώπη, της νέας βιομηχανικής στρατηγικής για την Ευρώπη και των ΣΒΑ, διασφαλίζοντας παράλληλα τη συνέργεια με άλλες πρωτοβουλίες και εταιρικές σχέσεις της Ένωσης.
                  
               
                     (10)
                  
                  
                     Σύμφωνα με τον κανονισμό (ΕΕ) 2021/695, οι δραστηριότητες του ΕΙΤ θα πρέπει να αντιμετωπίσουν τις μακροπρόθεσμες στρατηγικές προκλήσεις, ιδίως σε υπερεπιστημονικούς και διεπιστημονικούς τομείς, συμπεριλαμβανομένης της ανάπτυξης καινοτόμων μη τεχνολογικών λύσεων, ως απαραίτητου συμπληρώματος στις δραστηριότητες καινοτομίας που έχουν ως γνώμονα την τεχνολογία. Στο πλαίσιο αυτό, το ΕΙΤ θα πρέπει να προωθήσει τον τακτικό διάλογο με την κοινωνία των πολιτών, τους ερευνητικούς οργανισμούς, τα κέντρα καινοτομίας, τις μικρές και μεσαίες επιχειρήσεις (ΜΜΕ), τα ιδρύματα τριτοβάθμιας εκπαίδευσης (ΙΤΕ) και εκπροσώπους της βιομηχανίας.
                  
               
                     (11)
                  
                  
                     Το EIT θα πρέπει, μέσω των ΚΓΚ, να δώσει προτεραιότητα στη μεταφορά των δραστηριοτήτων του στους τομείς της τριτοβάθμιας εκπαίδευσης, της έρευνας και καινοτομίας και της επιχειρηματικότητας στο επιχειρηματικό πλαίσιο και στην εμπορική εφαρμογή τους και να στηρίξει την καινοτομία και την επιχειρηματική ικανότητα των ΙΤΕ και τη δημιουργία και ανάπτυξη καινοτόμων επιχειρήσεων, συμπληρωματικά με το Ευρωπαϊκό Συμβούλιο Καινοτομίας (ΕΣΚ), καθώς και με άλλα σχετικά μέρη του προγράμματος «Ορίζων Ευρώπη», και το πρόγραμμα InvestEU που θεσπίστηκε με τον κανονισμό (ΕΕ) 2021/523 του Ευρωπαϊκού Κοινοβουλίου και του Συμβουλίου (7).
                  
               
                     (12)
                  
                  
                     Το ΕΙΤ θα πρέπει να λειτουργεί μέσω θεσμοθετημένων ευρωπαϊκών εταιρικών σχέσεων με ΙΤΕ, ερευνητικούς οργανισμούς, εταιρείες, συμπεριλαμβανομένων των ΜΜΕ και των δημόσιων επιχειρήσεων, καθώς και τοπικές αρχές, κοινωνικές επιχειρήσεις, σχετικές μη κερδοσκοπικές οργανώσεις και άλλους συμφεροντούχους, με γνώμονα την αριστεία. Δεδομένης της καινοτόμου φύσης ορισμένων επιχειρήσεων σε σχέση με τα αγαθά ή τις υπηρεσίες που προσφέρουν, της οργάνωσής τους ή των μεθόδων παραγωγής που χρησιμοποιούν, θα πρέπει να συνεχιστούν η προώθηση της κοινωνικής επιχειρηματικότητας και μια στενότερη συμμετοχή των ΜΜΕ και των κοινωνικών επιχειρήσεων η οποία να διασφαλίζει την ενεργή συμμετοχή τους. Οι εν λόγω εταιρικές συμπράξεις θα πρέπει να έχουν ως στόχο να καταστούν οικονομικά βιώσιμες με την κινητοποίηση κεφαλαίων από άλλες δημόσιες και ιδιωτικές πηγές και να προσελκύσουν και να αξιοποιήσουν το ευρύτερο δυνατό φάσμα σχετικών νέων εταίρων. Θα πρέπει να επιλέγονται και να ορίζονται ως ΚΓΚ από το διοικητικό συμβούλιο, σύμφωνα με τους τομείς προτεραιότητας και το χρονοδιάγραμμα που ορίζονται στο ΣΘΚ, λαμβανομένων υπόψη των προτεραιοτήτων που καθορίζονται στον στρατηγικό σχεδιασμό του προγράμματος «Ορίζων Ευρώπη», για την αντιμετώπιση των αναδυόμενων παγκόσμιων και κοινωνικών προκλήσεων. Θα πρέπει να επιλέγονται βάσει ανταγωνιστικής, ανοικτής, διαφανούς και βασιζόμενης στην αριστεία διαδικασίας, σύμφωνα με τον παρόντα κανονισμό και με τα κριτήρια για την επιλογή των ευρωπαϊκών συμπράξεων που ορίζονται στον κανονισμό (ΕΕ) 2021/695. Η πρώτη τέτοια ΚΓΚ, η οποία θα ξεκινήσει το συντομότερο δυνατόν, το 2022 ή το 2023, θα πρέπει να αφορά τους πολιτιστικούς και τους δημιουργικούς τομείς και βιομηχανίες, ενώ η δεύτερη, η οποία θε ξεκινήσει το 2026, θα πρέπει να αφορά τους τομείς και τα οικοσυστήματα που σχετίζονται με τα ύδατα, τη θάλασσα και τη ναυτιλία.
                  
               
                     (13)
                  
                  
                     Λαμβανομένης υπόψη της ιδιαιτερότητας των ΚΓΚ, είναι αναγκαίο να προβλεφθούν ειδικές ελάχιστες προϋποθέσεις για τη δημιουργία ΚΓΚ, κατά παρέκκλιση από τους κανόνες συμμετοχής και διάδοσης του προγράμματος «Ορίζων Ευρώπη». Ομοίως, ειδικοί κανόνες για την κυριότητα, τα δικαιώματα πρόσβασης, την εκμετάλλευση και τη διάδοση μπορεί να είναι απαραίτητοι για τις δραστηριότητες των ΚΓΚ με προστιθέμενη αξία, ανάλογα με την περίπτωση.
                  
               
                     (14)
                  
                  
                     Το διοικητικό συμβούλιο θα πρέπει να κατευθύνει και να παρακολουθεί τις δραστηριότητες του ΕΙΤ και να είναι υπεύθυνο για την επιλογή, τον καθορισμό, τη χρηματοδότηση, την παρακολούθηση και την αξιολόγηση των δραστηριοτήτων των ΚΓΚ σύμφωνα με τον κανονισμό (ΕΕ) 2021/695 και το ΣΘΚ. Κατά τον διορισμό των μελών του διοικητικού συμβουλίου, η Επιτροπή θα πρέπει να διασφαλίζει την ισόρροπη εκπροσώπηση όσων διαθέτουν πείρα στους τομείς της τριτοβάθμιας εκπαίδευσης, της έρευνας, της καινοτομίας ή των επιχειρήσεων, καθώς και την ισόρροπη εκπροσώπηση των φύλων και τη γεωγραφική κάλυψη, με κατευθυντήρια αρχή την αριστεία.
                  
               
                     (15)
                  
                  
                     Το ΕΙΤ θα πρέπει να οργανώσει τη συνεχή παρακολούθηση και περιοδικές εξωτερικές αξιολογήσεις των εκροών, των αποτελεσμάτων και του αντικτύπου της κάθε ΚΓΚ, συμπεριλαμβανομένης της προόδου της προς την οικονομική βιωσιμότητα, την οικονομική αποδοτικότητα και το άνοιγμα σε νέα μέλη. Οι εν λόγω αξιολογήσεις θα πρέπει να περιλαμβάνουν ενδιάμεσες επανεξετάσεις που θα καλύπτουν τα τρία πρώτα έτη της συμφωνίας εταιρικής σχέσης και τα τρία έτη που έπονται ενδεχόμενης παράτασης, ολοκληρωμένες αξιολογήσεις οι οποίες θα διενεργούνται πριν από το τέλος του έβδομου έτους της συμφωνίας εταιρικής σχέσης και τελικές επανεξετάσεις που θα διεξάγονται πριν από τη λήξη της συμφωνίας εταιρικής σχέσης. Το διοικητικό συμβούλιο θα πρέπει, κατά περίπτωση, να λαμβάνει διορθωτικά μέτρα όσον αφορά τις ΚΓΚ.
                  
               
                     (16)
                  
                  
                     Το ΕΙΤ θα πρέπει να ενημερώνει τακτικά την ομάδα των αντιπροσώπων των κρατών μελών (ΟΑΚΜ) σχετικά με τις επιδόσεις, τα επιτεύγματα και τις δραστηριότητες του ΕΙΤ και των ΚΓΚ, με τα αποτελέσματα της παρακολούθησης και της αξιολόγησής τους, καθώς και με τους δείκτες επιδόσεών τους και τα διορθωτικά μέτρα. Η ΟΑΚΜ θα πρέπει να παρέχει συμβουλές στο διοικητικό συμβούλιο και τον διευθυντή σχετικά με ζητήματα στρατηγικής σημασίας και θα πρέπει να παρέχει συμβουλές και να ανταλλάσσει εμπειρίες με το ΕΙΤ και τις ΚΓΚ. Το ΕΙΤ θα πρέπει να διοργανώνει τις συνεδριάσεις της ΟΑΚΜ.
                  
               
                     (17)
                  
                  
                     Για να μπορέσουν να συμβάλουν στην ανταγωνιστικότητα και να ενισχύσουν τη διεθνή ελκυστικότητα της ευρωπαϊκής οικονομίας και της ικανότητας καινοτομίας της και της επιχειρηματικής της ικανότητας, το ΕΙΤ και οι ΚΓΚ θα πρέπει να είναι σε θέση να προσελκύσουν οργανισμούς-εταίρους, ερευνητές και φοιτητές από όλη την Ένωση, μεταξύ δε άλλων και από τις εξόχως απόκεντρες περιοχές της Ένωσης και πέραν αυτών, όπως μέσω ενθάρρυνσης της κινητικότητάς τους.
                  
               
                     (18)
                  
                  
                     Οι σχέσεις μεταξύ του ΕΙΤ και των ΚΓΚ θα πρέπει να βασίζονται σε συμφωνίες εταιρικής σχέσης και συμφωνίες επιχορήγησης, στις οποίες θα σημειώνονται τα δικαιώματα και οι υποχρεώσεις των ΚΓΚ και τη βασιζόμενη στις επιδόσεις χρηματοδοτική στήριξη από το ΕΙΤ στις ΚΓΚ. Προκειμένου να περιοριστεί ο διοικητικός φόρτος για τις ΚΓΚ και να εξασφαλιστούν πιο μακροπρόθεσμοι πόροι και δραστηριότητες σχεδιασμού, το ΕΙΤ θα πρέπει να συνάπτει πολυετείς συμφωνίες επιχορήγησης διάρκειας έως τριών ετών με τις ΚΓΚ ή, όπου κρίνεται καταλληλότερο, ετήσιες συμφωνίες επιχορήγησης. Κατά παρέκκλιση από τον κανονισμό (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (8) («δημοσιονομικός κανονισμός»), το ΕΙΤ θα πρέπει να είναι σε θέση να θεσπίσει μια τέτοια συμφωνία εταιρικής σχέσης για αρχική περίοδο επτά ετών και, εφόσον υπάρχουν θετικές επιδόσεις και θετικά αποτελέσματα στην ενδιάμεση επανεξέταση και στην ολοκληρωμένη αξιολόγηση της ΚΓΚ, να την παρατείνει για περαιτέρω περίοδο επτά ετών. Μετά τη λήξη της συμφωνίας εταιρικής σχέσης, το ΕΙΤ και η ΚΓΚ μπορούν να συνάψουν μνημόνιο συνεργασίας με στόχο τη διατήρηση της ενεργού συνεργασίας.
                  
               
                     (19)
                  
                  
                     Υπάρχει η ανάγκη υποστήριξης της τριτοβάθμιας εκπαίδευσης ως αναπόσπαστης, παρότι συχνά απούσας, συνιστώσας του τριγώνου της γνώσης. Τα συμμετέχοντα ΙΤΕ και οι πάροχοι επαγγελματικής εκπαίδευσης και κατάρτισης θα πρέπει να απονέμουν πτυχία και τίτλους μέσω των ΚΓΚ σύμφωνα με τους εθνικούς κανόνες και τις διαδικασίες πιστοποίησης. Οι συμφωνίες εταιρικής σχέσης, οι συμφωνίες επιχορήγησης και τα μνημόνια συνεργασίας μεταξύ του EIT και των ΚΓΚ θα πρέπει να προβλέπουν ότι και τα εν λόγω πτυχία και τίτλοι θα ονομάζονται πτυχία και τίτλοι του ΕΙΤ. Επιπροσθέτως, το ΕΙΤ θα πρέπει να ενισχύσει την προώθηση των πτυχίων και των τίτλων που φέρουν τη σφραγίδα του ΕΙΤ, προκειμένου να αυξηθεί η αναγνώρισή τους εκτός της Κοινότητας του ΕΙΤ και να επεκταθεί η χρήση τους σε προγράμματα διά βίου μάθησης, επαγγελματικής κατάρτισης, απόκτησης δεξιοτήτων, επανεκπαίδευσης και αναβάθμισης των δεξιοτήτων. Μέσω των δραστηριοτήτων και των εργασιών του, το ΕΙΤ θα πρέπει, σύμφωνα με την οδηγία 2005/36/ΕΚ του Ευρωπαϊκού Κοινοβουλίου και του Συμβουλίου (9), να βοηθήσει στην προώθηση της κινητικότητας για τους σπουδαστές, τους ερευνητές και το προσωπικό, καθώς και να παράσχει ευκαιρίες για διά βίου μάθηση, πλαισίωση και καθοδήγηση.
                  
               
                     (20)
                  
                  
                     Θα πρέπει να θεσπιστεί κατάλληλη διάταξη η οποία θα εγγυάται την ευθύνη, τον ανοικτό χαρακτήρα και τη διαφάνεια του ΕΙΤ. Με το καταστατικό του EIT θα πρέπει να θεσπιστούν κατάλληλοι κανόνες που θα ρυθμίζουν τη διακυβέρνηση και τη λειτουργία του.
                  
               
                     (21)
                  
                  
                     Το ΕΙΤ θα πρέπει να έχει νομική προσωπικότητα και, για να εξασφαλίζονται η λειτουργική αυτονομία και η ανεξαρτησία του από εθνικές αρχές και εξωτερικές πιέσεις, θα πρέπει να διαχειρίζεται τον δικό του προϋπολογισμό του οποίου τα έσοδα θα πρέπει να περιλαμβάνουν συνεισφορά από την Ένωση.
                  
               
                     (22)
                  
                  
                     Αναμένεται ότι η βιομηχανία, ο χρηματοδοτικός τομέας και ο τομέας των υπηρεσιών θα συμβάλουν σημαντικά στον προϋπολογισμό των ΚΓΚ. Οι ΚΓΚ θα πρέπει, ειδικότερα, να αποσκοπούν στη μεγιστοποίηση του μεριδίου των συνεισφορών από ιδιωτικές πηγές και από έσοδα που προκύπτουν από τις δραστηριότητές τους και στην επιδίωξη και επίτευξη οικονομικής βιωσιμότητας, το αργότερο πριν από τη λήξη των 15 ετών χρηματοδοτικής στήριξης του ΕΙΤ. Οι ΚΓΚ και οι οργανισμοί-εταίροι τους θα πρέπει να προβάλλουν το γεγονός ότι οι δραστηριότητές τους αναλαμβάνονται στο πλαίσιο του ΕΙΤ και ότι λαμβάνουν χρηματοδοτική συνεισφορά από τον γενικό προϋπολογισμό της Ένωσης. Επιπλέον, θα πρέπει να ενισχυθεί η διαφάνεια της χρηματοδότησης, με τη δημοσιοποίηση πληροφοριών σχετικά με τα έργα που χρηματοδοτούνται και τη διάθεση των κεφαλαίων.
                  
               
                     (23)
                  
                  
                     Η ενωσιακή διαδικασία για τον προϋπολογισμό θα πρέπει να εφαρμόζεται στη χρηματοδοτική συνεισφορά της Ένωσης που βαρύνει τον γενικό προϋπολογισμό της Ένωσης. Ο λογιστικός έλεγχος των λογαριασμών θα πρέπει να αναλαμβάνεται από το Ελεγκτικό Συνέδριο σύμφωνα με τον δημοσιονομικό κανονισμό.
                  
               
                     (24)
                  
                  
                     Το ΕΙΤ θα πρέπει να καταβάλει κάθε δυνατή προσπάθεια για να διευκολύνει την ομαλή μετάβαση μεταξύ των περιόδων του ΠΔΠ, ιδίως για τις εν εξελίξει δραστηριότητες.
                  
               
                     (25)
                  
                  
                     Τα έσοδα του ΕΙΤ θα πρέπει να περιλαμβάνουν τη συνεισφορά της Ένωσης που παρέχεται από τη χρηματοδοτική συνεισφορά του προγράμματος «Ορίζων Ευρώπη». Τα έσοδα αυτά θα πρέπει να μπορούν να περιλαμβάνουν συνεισφορές από άλλες ιδιωτικές και δημόσιες πηγές.
                  
               
                     (26)
                  
                  
                     Το EIT είναι οργανισμός που συγκροτεί η Ένωση κατά την έννοια του άρθρου 70 του δημοσιονομικού κανονισμού και θα πρέπει να θεσπίζει τους δημοσιονομικούς κανόνες του αναλόγως. Ως εκ τούτου, ο κατ’ εξουσιοδότηση κανονισμός (ΕΕ) 2019/715 της Επιτροπής (10) θα πρέπει να εφαρμόζεται στο ΕΙΤ.
                  
               
                     (27)
                  
                  
                     Το ΕΙΤ θα πρέπει να εγκρίνει ενοποιημένη ετήσια έκθεση δραστηριοτήτων, στην οποία θα περιγράφονται οι δραστηριότητες και τα αποτελέσματα των πράξεων που διεξήχθησαν κατά το προηγούμενο ημερολογιακό έτος. Το ΕΙΤ θα πρέπει επίσης να εγκρίνει ενιαίο έγγραφο προγραμματισμού, βάσει του ΣΘΚ, σύμφωνα με τους δημοσιονομικούς κανόνες του, που θα περιγράφει την προβλεπόμενη πρωτοβουλία του όσον αφορά τον ετήσιο και τον πολυετή προγραμματισμό και που θα δίνει τη δυνατότητα στο ΕΙΤ να ανταποκρίνεται στις εσωτερικές και εξωτερικές εξελίξεις στους τομείς της επιστήμης, της έρευνας, της κοινωνίας, της τεχνολογίας, της τριτοβάθμιας εκπαίδευσης και της καινοτομίας και σε άλλους σχετικούς τομείς. Το εν λόγω ενιαίο έγγραφο προγραμματισμού θα πρέπει να διαβιβάζεται στο Ευρωπαϊκό Κοινοβούλιο και το Συμβούλιο προς ενημέρωση.
                  
               
                     (28)
                  
                  
                     Από τη δημιουργία του, το ΕΙΤ έχει επωφεληθεί από την εμπειρογνωμοσύνη του προσωπικού του. Ωστόσο, λόγω του νομικού πλαισίου που ισχύει δυνάμει του κανονισμού (ΕΚ) αριθ. 294/2008, ορισμένες από τις εν λόγω συμβάσεις εργασίας έχουν λήξει χωρίς δυνατότητα ανανέωσης. Για να αποφευχθεί μια τέτοια κατάσταση στο μέλλον, και δεδομένης της σημασίας της ανθρώπινης εμπειρογνωμοσύνης για την επιτυχία των δραστηριοτήτων του ΕΙΤ, είναι προς το συμφέρον του ΕΙΤ να καταβάλει κάθε δυνατή προσπάθεια, εντός του εφαρμοστέου νομικού πλαισίου, για την προσέλκυση και διατήρηση ειδικευμένου προσωπικού.
                  
               
                     (29)
                  
                  
                     Είναι σκόπιμο η Επιτροπή να προβεί σε ανεξάρτητες, εξωτερικές αξιολογήσεις της λειτουργίας του ΕΙΤ, συμπεριλαμβανομένων των δραστηριοτήτων που τελούν υπό διαχείριση μέσω των ΚΓΚ, ιδίως ενόψει της προετοιμασίας για το ΣΘΚ. Οι εν λόγω αξιολογήσεις θα πρέπει να εξετάζουν τον τρόπο με τον οποίον το ΕΙΤ εκπληρώνει την αποστολή και τους στόχους του και να καλύπτουν τις δραστηριότητες του ΕΙΤ και των ΚΓΚ. Θα πρέπει να αξιολογούν την ενωσιακή προστιθέμενη αξία του EIT, τον αντίκτυπο σε ολόκληρη την Ένωση και τον αντίκτυπο των δραστηριοτήτων του περιφερειακού σχεδίου καινοτομίας (ΠΣΚ), τον ανοικτό χαρακτήρα, την αποτελεσματικότητα, την αποδοτικότητα, τις δραστηριότητες ευαισθητοποίησης, την επικοινωνία, την προβολή, τη διάδοση των αποτελεσμάτων, τη συνάφεια των ακολουθούμενων δραστηριοτήτων και το κατά πόσον αυτές είναι σύμφωνες με τις σχετικές ενωσιακές και εθνικές πολιτικές και τις συμπληρώνουν, συμπεριλαμβανομένων ενδεχόμενων συνεργειών με άλλα τμήματα του προγράμματος «Ορίζων Ευρώπη». Οι εν λόγω αξιολογήσεις θα πρέπει να τροφοδοτούν τις αξιολογήσεις του προγράμματος «Ορίζων Ευρώπη» που πραγματοποιεί η Επιτροπή σύμφωνα με τον κανονισμό (ΕΕ) 2021/695
                  
               
                     (30)
                  
                  
                     Το ΕΙΤ θα πρέπει να καταβάλει κάθε δυνατή προσπάθεια για τον εξορθολογισμό της ορολογίας που συνδέεται με τη δομή κάθε ΚΓΚ, με σκοπό την περαιτέρω απλούστευση και ενίσχυση της αναγνωρισιμότητας του ΕΙΤ.
                  
               
                     (31)
                  
                  
                     Προκειμένου να συμβάλει στην αντιμετώπιση των ανισοτήτων στην καινοτομία στην Ευρώπη, το ΕΙΤ θα πρέπει, ιδίως μέσω του ΠΣΚ, όπως ορίζεται περαιτέρω στο ΣΘΚ, να στηρίξει την ικανότητα καινοτομίας των χωρών και των περιφερειών, να επιδιώξει την ενδυνάμωση των οικοσυστημάτων καινοτομίας για την αντιμετώπιση των παγκόσμιων προκλήσεων και να εντάξει νέους οργανισμούς-εταίρους στις ΚΓΚ.
                  
               
                     (32)
                  
                  
                     Οι ΚΓΚ, οι οποίες λειτουργούν ως παράγοντες προώθησης της καινοτομίας, θα πρέπει να λαμβάνουν υπόψη τις προτεραιότητες των κρατών μελών στον τομέα της στρατηγικής έξυπνης εξειδίκευσης και να βελτιώνουν τις ικανότητες καινοτομίας τους, αντανακλώντας πλήρως τις περιφερειακές ικανότητες και δυνατότητες, τις ευκαιρίες, τις αδυναμίες, καθώς και τους τοπικούς παράγοντες και τις δραστηριότητες και τις αγορές τους.
                  
               
                     (33)
                  
                  
                     Είναι απολύτως απαραίτητο να προωθούνται ισχυρές συνέργειες μεταξύ του EIT και του ΕΣΚ. Οι ΚΓΚ θα πρέπει να ενθαρρύνουν τη δημιουργία καινοτόμων επιχειρήσεων σε στενή συνέργεια με το ΕΣΚ, ενώ παράλληλα θα πρέπει να αποφεύγονται οι επικαλύψεις, οι δε δικαιούχοι του EIT θα πρέπει να έχουν τη δυνατότητα να υποβάλλουν αίτηση για στήριξη στα μέσα του ΕΣΚ επιπλέον των υπηρεσιών που παρέχονται από τις ΚΓΚ. Ειδικότερα, οι νεοφυείς επιχειρήσεις με υψηλό δυναμικό ανάπτυξης που λαμβάνουν στήριξη από τις ΚΓΚ θα πρέπει να έχουν απλούστερη και, συνεπώς, ταχύτερη πρόσβαση στις δράσεις του ΕΣΚ σύμφωνα με τις σχετικές διατάξεις του κανονισμού (ΕΕ) 2021/695, προκειμένου να συμβάλλουν στην ταχεία επέκτασή τους, οι δε δικαιούχοι του ΕΣΚ θα πρέπει να επωφελούνται από τα καθεστώτα στήριξης που παρέχει το ΕΙΤ. Προκειμένου να αποφευχθούν στεγανά και να προωθηθούν οι συνέργειες και η συνεργασία, το ΕΙΤ και το ΕΣΚ θα πρέπει να προβλέπουν αμοιβαίες και συστηματικές ανταλλαγές πληροφοριών. Το διοικητικό συμβούλιο θα πρέπει να είναι σε θέση να προσκαλεί στις συνεδριάσεις του τα μέλη της επιτροπής του ΕΣΚ ως παρατηρητές, εφόσον συντρέχει λόγος.
                  
               
                     (34)
                  
                  
                     Προκειμένου να διασφαλιστεί η συνέχεια των δραστηριοτήτων του ΕΙΤ και των ΚΓΚ σύμφωνα με τις σχετικές διατάξεις του κανονισμού (ΕΕ) 2021/695, ο παρών κανονισμός θα πρέπει να τεθεί σε ισχύ επειγόντως και ορισμένες διατάξεις του θα πρέπει να εφαρμοστούν, με αναδρομική ισχύ, από την 1η Ιανουαρίου 2021.
                  
               
                     (35)
                  
                  
                     Επειδή οι στόχοι του παρόντος κανονισμού δεν μπορούν να επιτευχθούν επαρκώς από τα κράτη μέλη, αλλά μπορούν, λόγω της κλίμακας και του υπερεθνικού χαρακτήρα τους, να επιτευχθούν καλύτερα σε ενωσιακό επίπεδο, η Ένωση μπορεί να θεσπίζει μέτρα σύμφωνα με την αρχή της επικουρικότητας του άρθρου 5 της Συνθήκης για την Ευρωπαϊκή Ένωση (ΣΕΕ). Σύμφωνα με την αρχή της αναλογικότητας, όπως διατυπώνεται στο ίδιο άρθρο, ο παρών κανονισμός δεν υπερβαίνει τα αναγκαία όρια για την επίτευξη των στόχων αυτών,
                  
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Αντικείμενο
            Ο κανονισμός ιδρύει το Ευρωπαϊκό Ινστιτούτο Καινοτομίας και Τεχνολογίας (ΕΙΤ).
         
         
            Άρθρο 2
            Ορισμοί
            Για τους σκοπούς του παρόντος κανονισμού, ισχύουν οι ακόλουθοι ορισμοί:
            
                        1)
                     
                     
                        «καινοτομία»: η διαδικασία, συμπεριλαμβανομένου του αποτελέσματός της, με την οποία αναπτύσσονται νέες ιδέες ως απόκριση σε κοινωνικές, οικονομικές ή περιβαλλοντικές ανάγκες και ζήτηση και δημιουργούν νέα προϊόντα, διαδικασίες, υπηρεσίες ή επιχειρηματικά, οργανωτικά και κοινωνικά μοντέλα που εισάγονται με επιτυχία σε μια υφιστάμενη αγορά ή μπορούν να δημιουργήσουν νέες αγορές και παράγουν αξία για την κοινωνία·
                     
                  
                        2)
                     
                     
                        «κοινότητα γνώσης και καινοτομίας» ή «ΚΓΚ»: θεσμοθετημένη ευρωπαϊκή σύμπραξη μεγάλης κλίμακας, όπως αναφέρεται στον κανονισμό (ΕΕ) 2021/695, με ιδρύματα τριτοβάθμιας εκπαίδευσης, ερευνητικούς οργανισμούς, επιχειρήσεις και άλλους συμφεροντούχους στη διαδικασία της καινοτομίας, υπό τη μορφή στρατηγικού δικτύου, ανεξάρτητα από τη νομική μορφή του, βασισμένου σε κοινό μεσοπρόθεσμο και μακροπρόθεσμο σχεδιασμό καινοτομίας για την επίτευξη των εγχειρημάτων του ΕΙΤ και τη συμβολή στην επίτευξη των στόχων που ορίζονται στον κανονισμό (ΕΕ) 2021/695·
                     
                  
                        3)
                     
                     
                        «κέντρο συστέγασης»: φυσικός κόμβος που δημιουργείται με ανοικτό και διαφανή τρόπο και ο οποίος προωθεί τους δεσμούς και την ενεργό συνεργασία μεταξύ των παραγόντων του τριγώνου της γνώσης και λειτουργεί ως εστιακό σημείο για την ανταλλαγή γνώσεων και μέσω του οποίου οι εταίροι των ΚΓΚ είναι σε θέση να έχουν πρόσβαση στις εγκαταστάσεις και στην εμπειρογνωμοσύνη που απαιτούνται για την επίτευξη των κοινών τους στόχων·
                     
                  
                        4)
                     
                     
                        «κόμβος του ΠΣΚ»: φυσικός κόμβος που δημιουργείται από ΚΓΚ και αποτελεί μέρος της δομής της, σε κράτος μέλος ή σε συνδεδεμένη χώρα που αφορά το ΠΣΚ και λειτουργεί ως εστιακό σημείο για τις δραστηριότητες των ΚΓΚ και για την κινητοποίηση και τη συμμετοχή τοπικών παραγόντων του τριγώνου της γνώσης στις δραστηριότητες της ΚΓΚ·
                     
                  
                        5)
                     
                     
                        «οργανισμός-εταίρος»: νομική οντότητα που είναι μέλος ΚΓΚ και μπορεί να περιλαμβάνει, ειδικότερα, ιδρύματα ανώτατης εκπαίδευσης, παρόχους επαγγελματικής εκπαίδευσης και κατάρτισης, ερευνητικούς οργανισμούς, δημόσιους φορείς, δημόσιες ή ιδιωτικές επιχειρήσεις, χρηματοοικονομικά ιδρύματα, περιφερειακές και τοπικές αρχές, ιδρύματα και μη κερδοσκοπικούς οργανισμούς·
                     
                  
                        6)
                     
                     
                        «ερευνητικός οργανισμός»: νομικό πρόσωπο δημόσιου ή ιδιωτικού δικαίου που πραγματοποιεί έρευνα ή τεχνολογική ανάπτυξη ως μία από τις βασικές λειτουργίες του·
                     
                  
                        7)
                     
                     
                        «ίδρυμα τριτοβάθμιας εκπαίδευσης» ή «ΙΤΕ»: πανεπιστήμιο ή κάθε είδους ίδρυμα τριτοβάθμιας εκπαίδευσης που προσφέρει, σύμφωνα με το εθνικό δίκαιο ή πρακτική, πτυχία και τίτλους σπουδών ιδίως μεταπτυχιακού και διδακτορικού επιπέδου, ανεξαρτήτως της ονομασίας του στο εθνικό πλαίσιο·
                     
                  
                        8)
                     
                     
                        «Κοινότητα του ΕΙΤ»: το ΕΙΤ και η ενεργός κοινότητα όλων των ατόμων και των νομικών οντοτήτων που επωφελήθηκαν ή επωφελούνται από τη στήριξη ή τη χρηματοδοτική συνεισφορά του ΕΙΤ·
                     
                  
                        9)
                     
                     
                        «στρατηγικό θεματολόγιο καινοτομίας» ή «ΣΘΚ»: πράξη που καθορίζει τους τομείς προτεραιότητας και τη στρατηγική του ΕΙΤ για μελλοντικές πρωτοβουλίες, την ικανότητα του ΕΙΤ να παράγει τη βέλτιστη προστιθέμενη αξία καινοτομίας, τους στόχους, τις κύριες δράσεις, τον τρόπο λειτουργίας, τα αναμενόμενα αποτελέσματα και τον αντίκτυπο του ΕΙΤ, καθώς και εκτίμηση των απαιτούμενων πόρων για το χρονικό διάστημα που καλύπτουν το πρόγραμμα «Ορίζων Ευρώπη» και το ΠΔΠ·
                     
                  
                        10)
                     
                     
                        «περιφερειακό σχέδιο καινοτομίας» ή «ΠΣΚ»: σχέδιο προώθησης της ολοκλήρωσης του τριγώνου της γνώσης και της ικανότητας καινοτομίας των χωρών (και περιφερειών στις εν λόγω χώρες) που ταξινομούνται ως έχουσες «μέτριες» ή «περιορισμένες» επιδόσεις καινοτομίας στον Ευρωπαϊκό Πίνακα Αποτελεσμάτων για την Καινοτομία, όπως αναφέρεται στο ΣΘΚ, και των απόκεντρων περιοχών υπό την έννοια του άρθρου 349 της Συνθήκης για τη λειτουργία της Ευρωπαϊκής Ένωσης (ΣΛΕΕ), ιδίως με την προσέλκυση και ενσωμάτωση νέων εταίρων στις ΚΓΚ και με τη γεφύρωση των περιφερειακών ανισοτήτων, ώστε να μετριαστεί το χάσμα καινοτομίας·
                     
                  
                        11)
                     
                     
                        «φόρουμ συμφεροντούχων»: πλατφόρμα προσβάσιμη σε εκπροσώπους των θεσμικών οργάνων της Ένωσης, των εθνικών, περιφερειακών και τοπικών αρχών, ομάδων συμφερόντων και μεμονωμένων οντοτήτων από τον χώρο των επιχειρήσεων, της ανώτατης εκπαίδευσης, της έρευνας, συλλογικών φορέων, της κοινωνίας των πολιτών και συνεργατικών σχηματισμών, καθώς και άλλων ενδιαφερόμενων μερών από το τρίγωνο της γνώσης·
                     
                  
                        12)
                     
                     
                        «επιχειρηματικό σχέδιο των ΚΓΚ»: έγγραφο που προσαρτάται στη συμφωνία επιχορήγησης, καλύπτει περίοδο έως τριών ετών και περιγράφει τους στόχους των ΚΓΚ, τον τρόπο επίτευξής τους, τα αναμενόμενα αποτελέσματα, τις προγραμματισμένες δραστηριότητες των ΚΓΚ με προστιθέμενη αξία και τις σχετικές χρηματοδοτικές ανάγκες και πόρους, περιλαμβανομένων των δράσεων που αποσκοπούν στην επίτευξη οικονομικής βιωσιμότητας και στην αύξηση του ανοίγματος της ΚΓΚ σε νέους εταίρους από ολόκληρη την Ένωση·
                     
                  
                        13)
                     
                     
                        «δραστηριότητες των ΚΓΚ με προστιθέμενη αξία»: οι δραστηριότητες που διεξάγονται από οργανισμούς-εταίρους σύμφωνα με το επιχειρηματικό σχέδιο των ΚΓΚ, συμβάλλουν στην ολοκλήρωση του τριγώνου της γνώσης το οποίο σχηματίζουν η ανώτατη εκπαίδευση, η έρευνα και η καινοτομία, συμπεριλαμβανομένων των δραστηριοτήτων συγκρότησης, διοίκησης και συντονισμού των ΚΓΚ, και εξυπηρετούν τους γενικότερους στόχους του ΕΙΤ·
                     
                  
                        14)
                     
                     
                        «δραστηριότητες μεταξύ ΚΓΚ»: οι δραστηριότητες που έχουν ως στόχο να ενισχύσουν τη συνεργασία και τις συνέργειες μεταξύ ΚΓΚ, να προωθήσουν μια πιο διεπιστημονική προσέγγιση και να δημιουργήσουν μια κρίσιμη μάζα ΚΓΚ για την αντιμετώπιση ζητημάτων κοινού ενδιαφέροντος·
                     
                  
                        15)
                     
                     
                        «μνημόνιο συνεργασίας»: η συμφωνία μεταξύ του EIT και μιας ΚΓΚ, που έχει ως στόχο τη διατήρηση μιας ΚΓΚ ως ενεργού μέλους της Κοινότητας του ΕΙΤ μετά την ημερομηνία λήξης της συμφωνίας εταιρικής σχέσης και η οποία περιλαμβάνει τους όρους πρόσβασης σε ανταγωνιστικές προσκλήσεις υποβολής προσφορών του EIT για μερικές συγκεκριμένες δραστηριότητες και διεθνικές δραστηριότητες με υψηλή ενωσιακή προστιθέμενη αξία·
                     
                  
                        16)
                     
                     
                        «οικονομική βιωσιμότητα»: η ικανότητα μιας ΚΓΚ να χρηματοδοτεί τις δραστηριότητές της στο πλαίσιο του τριγώνου της γνώσης ανεξάρτητα από συνεισφορές εκ μέρους του ΕΙΤ.
                     
                  
         
            Άρθρο 3
            Αποστολή και στόχοι
            
               1.   Στόχος του ΕΙΤ είναι να συμβάλει στη βιώσιμη ανάπτυξη της ευρωπαϊκής οικονομίας και της ανταγωνιστικότητας της Ένωσης, ενισχύοντας την ικανότητα της Ένωσης και των κρατών μελών για καινοτομία, προκειμένου να ανταποκριθούν στις μεγάλες προκλήσεις που αντιμετωπίζει η κοινωνία. Για να επιτύχει τον στόχο αυτόν, το ΕΙΤ προωθεί τις συνέργειες, την ολοκλήρωση και τη συνεργασία ανάμεσα στην τριτοβάθμια εκπαίδευση, την έρευνα και την καινοτομία με τα υψηλότερα δυνατά πρότυπα, μεταξύ άλλων με την τόνωση της επιχειρηματικότητας, ενισχύοντας έτσι τα οικοσυστήματα καινοτομίας σε ολόκληρη την Ένωση με ανοικτό και διαφανή τρόπο. Το ΕΙΤ υλοποιεί επίσης τις στρατηγικές προτεραιότητες της Ένωσης και συμβάλλει στην πραγματοποίηση των στόχων και των πολιτικών της Ένωσης, συμπεριλαμβανομένων της Ευρωπαϊκής Πράσινης Συμφωνίας, του Ευρωπαϊκού Σχεδίου Ανάκαμψης, της ευρωπαϊκής στρατηγικής για τα δεδομένα, της στρατηγικής για τις ΜΜΕ για μια βιώσιμη και ψηφιακή Ευρώπη και της Νέας Βιομηχανικής Στρατηγικής για την Ευρώπη και εκείνων που σχετίζονται με την επίτευξη της στρατηγικής αυτονομίας της Ένωσης, με παράλληλη διατήρηση μιας ανοικτής οικονομίας. Επιπλέον, συμβάλλει στην αντιμετώπιση των παγκόσμιων προκλήσεων, περιλαμβανομένων των ΣΒΑ με βάση τις αρχές της Ατζέντας 2030 και της Συμφωνίας του Παρισιού και στην επίτευξη μιας οικονομίας καθαρού μηδενικού ισοζυγίου αερίων του θερμοκηπίου έως το 2050 το αργότερο.
            
            
               2.   Για τη δημοσιονομική περίοδο 2021-2027, το ΕΙΤ συμβάλλει στην επίτευξη των γενικών και των ειδικών στόχων του προγράμματος «Ορίζων Ευρώπη», λαμβάνοντας πλήρως υπόψη τον στρατηγικό του σχεδιασμό.
            
         
         
            Άρθρο 4
            ΣΘΚ
            
               1.   Το ΣΘΚ καθορίζει τους τομείς προτεραιότητας και τη στρατηγική του ΕΙΤ για την οικεία επταετή περίοδο, σύμφωνα με τους στόχους και τις προτεραιότητες του προγράμματος «Ορίζων Ευρώπη» που ορίζονται στον κανονισμό (ΕΕ) 2021/695, περιλαμβάνει δε αξιολόγηση του αναμενόμενου κοινωνικοοικονομικού αντικτύπου του ΕΙΤ, των δραστηριοτήτων προβολής του και της ικανότητάς του να παράγει τη βέλτιστη προστιθέμενη αξία καινοτομίας. Το ΣΘΚ ευθυγραμμίζεται με τις απαιτήσεις υποβολής εκθέσεων, παρακολούθησης και αξιολόγησης, καθώς και άλλες απαιτήσεις που τίθενται στον κανονισμό (ΕΕ) 2021/695, και λαμβάνει υπόψη τα αποτελέσματα της συνεχούς παρακολούθησης και της περιοδικής ανεξάρτητης αξιολόγησης του ΕΙΤ που αναφέρονται στο άρθρο 20 του παρόντος κανονισμού.
            
            
               2.   Το ΣΘΚ λαμβάνει υπόψη τον στρατηγικό προγραμματισμό του προγράμματος «Ορίζων Ευρώπη», εξασφαλίζοντας συνοχή με τις προκλήσεις του εν λόγω προγράμματος, καθώς και συμπληρωματικότητα με το ΕΣΚ που προβλέπεται από τον κανονισμό (ΕΕ) 2021/695, και θεσπίζει και προωθεί τις κατάλληλες συνέργειες και συμπληρωματικότητες μεταξύ των δραστηριοτήτων του ΕΙΤ και άλλων σχετικών ενωσιακών, εθνικών και περιφερειακών προγραμμάτων που στηρίζουν την έρευνα και την καινοτομία, την εκπαίδευση και την ανάπτυξη δεξιοτήτων, τη βιώσιμη και ανταγωνιστική βιομηχανία, την επιχειρηματικότητα και την περιφερειακή ανάπτυξη.
            
            
               3.   Το ΣΘΚ περιλαμβάνει εκτίμηση των δημοσιονομικών αναγκών και πηγών ενόψει της μελλοντικής λειτουργίας, μακροπρόθεσμης ανάπτυξης και χρηματοδότησης του ΕΙΤ. Περιέχει επίσης ενδεικτικό χρηματοοικονομικό σχέδιο που καλύπτει την περίοδο του σχετικού ΠΔΠ.
            
            
               4.   Το ΕΙΤ, ύστερα από διαβούλευση με τις υφιστάμενες ΚΓΚ και λαμβάνοντας υπόψη τις γνώμες τους, καταρτίζει συμβολή στην πρόταση της Επιτροπής για το ΣΘΚ και την υποβάλλει στην Επιτροπή. Η συμβολή του ΕΙΤ δημοσιοποιείται.
            
            
               5.   Με βάση την πρόταση της Επιτροπής, το Ευρωπαϊκό Κοινοβούλιο και το Συμβούλιο εγκρίνουν το ΣΘΚ σύμφωνα με το άρθρο 173 παράγραφος 3 ΣΛΕΕ.
            
         
         
            Άρθρο 5
            Τα όργανα του EIT και η ομάδα εκπροσώπων των κρατών μελών
            
               1.   Τα όργανα του EIT είναι αυτά που παρατίθεται στην παρούσα παράγραφο.
               Το διοικητικό συμβούλιο απαρτίζεται από μέλη υψηλού επιπέδου με αποδεδειγμένη πείρα στους τομείς της ανώτατης εκπαίδευσης, της έρευνας, της καινοτομίας ή των επιχειρήσεων. Το διοικητικό συμβούλιο έχει την ευθύνη για τη διεύθυνση και παρακολούθηση των δραστηριοτήτων του ΕΙΤ, για την επιλογή, τον καθορισμό, τη χρηματοδότηση, την παρακολούθηση και την αξιολόγηση των ΚΓΚ, μεταξύ άλλων για τη λήψη των κατάλληλων διορθωτικών μέτρων σε περίπτωση χαμηλών επιδόσεων των ΚΓΚ, και για τις υπόλοιπες στρατηγικές αποφάσεις. Η επιλογή του διοικητικού συμβουλίου λαμβάνει υπόψη κριτήρια σχετικά με την ισόρροπη εκπροσώπηση των φύλων και τη γεωγραφική ισορροπία. Το διοικητικό συμβούλιο εκλέγει πρόεδρο μεταξύ των μελών του.
               Η εκτελεστική επιτροπή απαρτίζεται από επιλεγμένα μέλη που εκπροσωπούν και τις τρεις συνιστώσες του τριγώνου της γνώσης και από τον πρόεδρο του διοικητικού συμβουλίου. Η εκτελεστική επιτροπή επικουρεί το διοικητικό συμβούλιο κατά την εκτέλεση των καθηκόντων του και προετοιμάζει τις συνεδριάσεις του διοικητικού συμβουλίου σε συνεργασία με τον διευθυντή.
               Ο διευθυντής διορίζεται από το διοικητικό συμβούλιο. Ο διευθυντής ενεργεί ως ο νόμιμος εκπρόσωπος του ΕΙΤ και λογοδοτεί για την εφαρμογή των αποφάσεων του διοικητικού συμβουλίου, καθώς και για τις δραστηριότητες και την καθημερινή διαχείριση του ΕΙΤ.
               Η υπηρεσία εσωτερικού ελέγχου λειτουργεί με πλήρη ανεξαρτησία και σε συμμόρφωση με τα σχετικά διεθνή πρότυπα. Η υπηρεσία εσωτερικού ελέγχου συμβουλεύει το διοικητικό συμβούλιο και τον διευθυντή σχετικά με τις δομές οικονομικής και διοικητικής διαχείρισης και ελέγχου στο πλαίσιο του ΕΙΤ, σχετικά με την οργάνωση των οικονομικών δεσμών με τις ΚΓΚ και σχετικά με οποιοδήποτε άλλο θέμα της ζητήσει το διοικητικό συμβούλιο.
            
            
               2.   Οι λεπτομερείς διατάξεις όσον αφορά τα όργανα του ΕΙΤ ορίζονται στο καταστατικό του ΕΙΤ, το οποίο παρατίθεται στο παράρτημα I.
            
            
               3.   Συγκροτείται η ομάδα εκπροσώπων των κρατών μελών (ΟΑΚΜ).
               Η ΟΑΚΜ απαρτίζεται από έναν εκπρόσωπο από κάθε κράτος μέλος και από κάθε συνδεδεμένη χώρα.
               Η ΟΑΚΜ παρέχει συμβουλές στο διοικητικό συμβούλιο και στον διευθυντή:
               
                           α)
                        
                        
                           σχετικά με την παράταση ή τη λήξη των συμφωνιών εταιρικής σχέσης του ΕΙΤ με τις ΚΓΚ, όπως αναφέρεται στο παράρτημα Ι τμήμα 3 σημείο 6·
                        
                     
                           β)
                        
                        
                           σχετικά με τη σύναψη μνημονίου συνεργασίας με κάθε ΚΓΚ, όπως αναφέρεται στο παράρτημα Ι τμήμα 3 σημείο 6· και
                        
                     
                           γ)
                        
                        
                           σχετικά με ζητήματα στρατηγικής σημασίας για το ΕΙΤ, εκτός εκείνων που αναφέρονται στα στοιχεία α) και β), με τη διεξαγωγή ανταλλαγής σχετικών εμπειριών.
                        
                     Η ΟΑΚΜ παρέχει επίσης συμβουλές και ανταλλάσσει εμπειρίες με τις ΚΓΚ.
               Η ΟΑΚΜ ενημερώνεται τακτικά σχετικά με τις επιδόσεις, τα επιτεύγματα και τις δραστηριότητες του ΕΙΤ και των ΚΓΚ, τα αποτελέσματα της παρακολούθησης και της αξιολόγησης, τους δείκτες επιδόσεων και τα διορθωτικά μέτρα. Η ΟΑΚΜ εκδίδει σχετική γνωμοδότηση.
               Η ΟΑΚΜ διευκολύνει τις κατάλληλες συνέργειες και συμπληρωματικότητες ανάμεσα στις δραστηριότητες του ΕΙΤ και των ΚΓΚ και στα εθνικά προγράμματα και πρωτοβουλίες, συμπεριλαμβανομένης της ενδεχόμενης εθνικής συγχρηματοδότησης των δραστηριοτήτων των ΚΓΚ.
            
         
         
            Άρθρο 6
            Καθήκοντα
            Ειδικότερα, για να επιτύχει την αποστολή και τα καθήκοντά του που ορίζονται στο άρθρο 3, το EIT αναλαμβάνει τουλάχιστον τα ακόλουθα:
            
                        α)
                     
                     
                        προσδιορίζει, σύμφωνα με το ΣΘΚ, τις κύριες προτεραιότητες και δραστηριότητές του και τις υλοποιεί σύμφωνα με τις εφαρμοστέες διατάξεις του κανονισμού (ΕΕ) 2021/695·
                     
                  
                        β)
                     
                     
                        διασφαλίζει τον ανοικτό του χαρακτήρα και προβάλλει την αποστολή του στους επίδοξους νέους οργανισμούς-εταίρους και ενθαρρύνει τη συμμετοχή τους στις δραστηριότητές του, ιδίως στις ΜΜΕ και στα αναδυόμενα κέντρα αριστείας, σε ολόκληρη την Ένωση, μεταξύ άλλων μέσω του ΠΣΚ, με την αξιοποίηση των υφιστάμενων δικτύων πληροφοριών και δομών·
                     
                  
                        γ)
                     
                     
                        επιλέγει και ορίζει τις ΚΓΚ σύμφωνα με το άρθρο 9 και καθορίζει τα δικαιώματα και τις υποχρεώσεις τους βάσει συμφωνιών εταιρικής σχέσης και συμφωνιών επιχορήγησης, τις επιβλέπει και τους παρέχει κατάλληλη υποστήριξη και στρατηγική καθοδήγηση με τα ενδεδειγμένα μέτρα ελέγχου ποιότητας, τη συνεχή παρακολούθηση και την περιοδική εξωτερική αξιολόγηση των δραστηριοτήτων τους, σύμφωνα με το άρθρο 11, και λαμβάνει διορθωτικά μέτρα, εφόσον κρίνεται σκόπιμο·
                     
                  
                        δ)
                     
                     
                        κατευθύνει την υλοποίηση του ΠΣΚ, μεταξύ άλλων μέσω της υλοποίησης κόμβων του ΠΣΚ από τις ΚΓΚ·
                     
                  
                        ε)
                     
                     
                        εξασφαλίζει κατάλληλο επίπεδο συντονισμού και διευκολύνει την ουσιαστική επικοινωνία και τη θεματική συνεργασία μεταξύ των ΚΓΚ και δημοσιεύει προσκλήσεις για δραστηριότητες μεταξύ των ΚΓΚ και κοινές υπηρεσίες·
                     
                  
                        στ)
                     
                     
                        διασφαλίζει την ευρεία εφαρμογή των πτυχίων και τίτλων που φέρουν το σήμα του ΕΙΤ από τις ΚΓΚ, ενισχύει την προώθησή τους εκτός της Κοινότητας του ΕΙΤ και τα επεκτείνει σε προγράμματα διά βίου μάθησης·
                     
                  
                        ζ)
                     
                     
                        προωθεί τη διάδοση βέλτιστων πρακτικών για την ολοκλήρωση του τριγώνου της γνώσης, μεταξύ άλλων μεταξύ των ΚΓΚ και σε ολόκληρη την Ένωση, μεταξύ άλλων μέσω του ΠΣΚ, με στόχο να αναπτύξει μια κοινή αντίληψη καινοτομίας και μεταφοράς γνώσης και να ενθαρρύνει το άνοιγμα των ΚΓΚ μέσα από δραστηριότητες ευαισθητοποίησης·
                     
                  
                        η)
                     
                     
                        προωθεί την ευρεία διάδοση, την επικοινωνία και την αξιοποίηση των αποτελεσμάτων και των ευκαιριών που προσφέρει η Κοινότητα του ΕΙΤ, προκειμένου να αυξηθεί η κατανόηση, η προβολή και η γνώση του ΕΙΤ σε ολόκληρη την Ένωση, καθώς και για να ενθαρρυνθεί η συμμετοχή στις δραστηριότητες της Κοινότητας του ΕΙΤ·
                     
                  
                        θ)
                     
                     
                        στηρίζει τις ΚΓΚ ως προς την ανάπτυξη μιας αποτελεσματικής στρατηγικής οικονομικής βιωσιμότητας για την κινητοποίηση κεφαλαίων από άλλες δημόσιες και ιδιωτικές πηγές·
                     
                  
                        ι)
                     
                     
                        προάγει την αριστεία στην τριτοβάθμια εκπαίδευση, την έρευνα και την καινοτομία, ιδίως προωθώντας τις ΚΓΚ ως άριστους εταίρους ως προς την καινοτομία·
                     
                  
                        ια)
                     
                     
                        προωθεί διεπιστημονικές προσεγγίσεις σχετικά με την καινοτομία, σε όλους τους τομείς, μεταξύ άλλων μέσω της ενσωμάτωσης τεχνολογικών, κοινωνικών και μη τεχνολογικών λύσεων, της βιωσιμότητας και της κλιματικής ουδετερότητας ήδη από τη φάση του σχεδιασμού, οργανωτικών προσεγγίσεων, εστίασης στην επιχειρηματικότητα και νέων επιχειρηματικών μοντέλων·
                     
                  
                        ιβ)
                     
                     
                        διασφαλίζει συνέργειες και συμπληρωματικότητες μεταξύ των δραστηριοτήτων του ΕΙΤ και άλλων προγραμμάτων της Ένωσης, όπου είναι σκόπιμο, σύμφωνα με τον κανονισμό (ΕΕ) 2021/695·
                     
                  
                        ιγ)
                     
                     
                        προωθεί τη συζήτηση και την ανταλλαγή και διάδοση εμπειρογνωμοσύνης και τεχνογνωσίας μεταξύ των ΚΓΚ όσον αφορά τα καινοτόμα μοντέλα δικαιωμάτων διανοητικής ιδιοκτησίας, με στόχο την προώθηση της μεταφοράς και της διάδοσης γνώσεων, τόσο στο πλαίσιο των ΚΓΚ όσο και ευρύτερα σε ολόκληρη την Ένωση·
                     
                  
                        ιδ)
                     
                     
                        παρέχει την απαραίτητη υποστήριξη και προωθεί τις συνέργειες με τις ΚΓΚ για την ανάπτυξη καινοτόμων λύσεων·
                     
                  
                        ιε)
                     
                     
                        διοργανώνει τακτικές συνόδους, τουλάχιστον κάθε δύο έτη, του φόρουμ συμφεροντούχων για την ενημέρωσή τους και τη συζήτηση σχετικά τις δραστηριότητες του ΕΙΤ, τις εμπειρίες, τις βέλτιστες πρακτικές και τη συμβολή του στις πολιτικές και τους στόχους της Ένωσης για την καινοτομία, την έρευνα και την εκπαίδευση, καθώς και άλλες πολιτικές και στόχους της Ένωσης κατά περίπτωση, και για να μπορούν οι συμφεροντούχοι να εκφράζουν τις απόψεις τους·
                     
                  
                        ιστ)
                     
                     
                        διοργανώνει συνόδους της ΟΑΚΜ τουλάχιστον δύο φορές τον χρόνο, ανεξάρτητα από τις συνόδους του φόρουμ συμφεροντούχων·
                     
                  
                        ιζ)
                     
                     
                        διευκολύνει τη δημιουργία εγκαταστάσεων κοινών υπηρεσιών της Κοινότητας του ΕΙΤ·
                     
                  
                        ιη)
                     
                     
                        ενθαρρύνει τη διαδικτύωση, σε βάθος χρόνου, των κόμβων του ΕΣΚ και των κέντρων συστέγασης σε όλα τα κράτη μέλη, προκειμένου να διευκολύνεται η συνεργασία μεταξύ της Κοινότητας του ΕΙΤ και των τοπικών οικοσυστημάτων καινοτομίας·
                     
                  
                        ιθ)
                     
                     
                        παρακολουθεί την εφαρμογή των δραστηριοτήτων που αναλαμβάνουν οι ΚΓΚ για την ανάπτυξη των ικανοτήτων επιχειρηματικότητας και καινοτομίας των οργανισμών που είναι μέλη τους, ιδίως των ΙΤΕ, των παρόχων επαγγελματικής εκπαίδευσης και κατάρτισης, των ΜΜΕ και των νεοφυών επιχειρήσεων, και για την ενσωμάτωσή τους στα οικοσυστήματα καινοτομίας, σε ολόκληρη την Ένωση και σύμφωνα με την προσέγγιση του τριγώνου της γνώσης·
                     
                  
                        κ)
                     
                     
                        σχεδιάζει, σε συνεργασία με την Επιτροπή και κατόπιν διαβούλευσης με τις ΚΓΚ, δρομολογεί και συντονίζει μια πιλοτική πρωτοβουλία για τη στήριξη των ικανοτήτων καινοτομίας και επιχειρηματικότητας των ιδρυμάτων τριτοβάθμιας εκπαίδευσης και της ένταξής τους σε οικοσυστήματα καινοτομίας (πιλοτική πρωτοβουλία για την τριτοβάθμια εκπαίδευση), η οποία θα υλοποιηθεί από τις ΚΓΚ.
                     
                  
         
            Άρθρο 7
            ΚΓΚ
            
               1.   Οι ΚΓΚ αναλαμβάνουν τουλάχιστον τα ακόλουθα:
               
                           α)
                        
                        
                           δραστηριότητες καινοτομίας και επενδύσεις με ενωσιακή προστιθέμενη αξία, συμπεριλαμβανομένης της διευκόλυνσης της δημιουργίας καινοτόμων νεοφυών επιχειρήσεων και της ανάπτυξης καινοτόμων επιχειρήσεων σε συμπληρωματικότητα με το ΕΣΚ και το πρόγραμμα InvestEU, οι οποίες ενσωματώνουν πλήρως την ερευνητική και την τριτοβάθμια εκπαιδευτική διάσταση για την επίτευξη κρίσιμης μάζας, προωθώντας επίσης τη διάδοση και την αξιοποίηση των αποτελεσμάτων·
                        
                     
                           β)
                        
                        
                           έρευνα, πειραματισμό, ανάπτυξη πρωτοτύπων και επίδειξη με άξονα την καινοτομία σε τομείς ζωτικού οικονομικού, περιβαλλοντικού και κοινωνιακού ενδιαφέροντος και αξιοποίηση των αποτελεσμάτων που απορρέουν από την ενωσιακή και εθνική έρευνα, με δυνατότητα ενίσχυσης της ανταγωνιστικότητας της Ένωσης σε διεθνές επίπεδο και εξεύρεσης λύσεων για τις μεγάλες προκλήσεις που αντιμετωπίζει η ευρωπαϊκή κοινωνία, συμπεριλαμβανομένων όσων συνδέονται με την υγεία και την ψηφιακή αγορά·
                        
                     
                           γ)
                        
                        
                           δραστηριότητες εκπαίδευσης και κατάρτισης ιδίως σε επίπεδο μεταπτυχιακού και διδακτορικού, καθώς και κύκλους μαθημάτων επαγγελματικής κατάρτισης σε τομείς που προσφέρονται για την αντιμετώπιση των μελλοντικών ευρωπαϊκών κοινωνικοοικονομικών και κοινωνικοοικολογικών αναγκών και διευρύνουν τη βάση ικανοτήτων της Ένωσης, προωθούν την ανάπτυξη δεξιοτήτων σχετικών με την καινοτομία, τη βελτίωση των διευθυντικών και επιχειρηματικών δεξιοτήτων και την κινητικότητα ερευνητών και φοιτητών και προάγουν την κοινοχρησία της γνώσης, την καθοδήγηση και τη δικτύωση μεταξύ όσων συμμετέχουν σε δραστηριότητες εκπαίδευσης και κατάρτισης του ΕΙΤ, συμπεριλαμβανομένων αυτών που φέρουν τη σφραγίδα του ΕΙΤ·
                        
                     
                           δ)
                        
                        
                           δράσεις στο πλαίσιο της πιλοτικής πρωτοβουλίας για την τριτοβάθμια εκπαίδευση για την καλύτερη ενσωμάτωση ΙΤΕ στις αλυσίδες αξίας και τα οικοσυστήματα καινοτομίας και την προσέγγισή της με άλλους βασικούς φορείς καινοτομίας από το τρίγωνο της γνώσης και, κατά συνέπεια, τη βελτίωση της ικανότητάς της για καινοτομία και της επιχειρηματικής της ικανότητας·
                        
                     
                           ε)
                        
                        
                           δραστηριότητες ευαισθητοποίησης και διάδοση βέλτιστων πρακτικών στον τομέα της καινοτομίας, με έμφαση στην ανάπτυξη συνεργασίας μεταξύ της ανώτατης εκπαίδευσης, της έρευνας και του επιχειρηματικού κόσμου, συμπεριλαμβανομένων του τομέα των υπηρεσιών και του χρηματοοικονομικού τομέα, καθώς και, κατά περίπτωση, οργανώσεων του δημοσίου και του τριτογενούς τομέα·
                        
                     
                           στ)
                        
                        
                           δραστηριότητες ΠΣΚ, πλήρως ενσωματωμένες στην πολυετή στρατηγική των ΚΓΚ και συνδεόμενες με τις σχετικές στρατηγικές έξυπνης εξειδίκευσης όπως ορίζονται στο άρθρο 2 σημείο 2) του κανονισμού (ΕΕ) 2021/695 προκειμένου να ενισχυθεί η ικανότητα καινοτομίας και να αναπτυχθούν βιώσιμα οικοσυστήματα καινοτομίας με σκοπό τη μείωση των ανισοτήτων και την κατανομή των επιδόσεων καινοτομίας σε ολόκληρη την Ένωση·
                        
                     
                           ζ)
                        
                        
                           επιδίωξη συνεργειών και συμπληρωματικότητας μεταξύ των δραστηριοτήτων των ΚΓΚ και των υπαρχόντων ενωσιακών, εθνικών και περιφερειακών προγραμμάτων, ιδίως του ΕΣΚ, άλλων ευρωπαϊκών εταιρικών συμπράξεων και αποστολών του προγράμματος «Ορίζων Ευρώπη», όπου είναι σκόπιμο·
                        
                     
                           η)
                        
                        
                           κινητοποίηση κονδυλίων από δημόσιες και ιδιωτικές πηγές, ιδίως με την προσπάθεια προσέλκυσης διαρκώς μεγαλύτερου ποσοστού του προϋπολογισμού τους από ιδιωτικές πηγές και από έσοδα που παράγονται από τις δικές τους δραστηριότητες, σύμφωνα με το άρθρο 18·
                        
                     
                           θ)
                        
                        
                           παροχή, κατόπιν αιτήματος, πληροφοριών για τα προϊόντα και τα αποτελέσματα της έρευνας και της καινοτομίας, καθώς και για τα συναφή πνευματικά δικαιώματα, που αναπτύσσονται στο πλαίσιο των δραστηριοτήτων των ΚΓΚ, καθώς και για τους σχετικούς φορείς καινοτομίας.
                        
                     
            
               2.   Με την επιφύλαξη των συμφωνιών εταιρικής σχέσης και των συμφωνιών επιχορήγησης μεταξύ του ΕΙΤ και των ΚΓΚ, οι ΚΓΚ διαθέτουν σημαντική αυτονομία όσον αφορά τον καθορισμό της εσωτερικής οργάνωσης και σύνθεσής τους, καθώς και του προγράμματος και των μεθόδων εργασίας τους, υπό την προϋπόθεση ότι έχουν ως αποτέλεσμα την πρόοδο προς την επίτευξη των στόχων του ΕΙΤ και των ΚΓΚ, λαμβάνοντας παράλληλα υπόψη τον στρατηγικό σχεδιασμό του προγράμματος «Ορίζων Ευρώπη» και τη στρατηγική κατεύθυνση του ΕΙΤ που ορίζεται στο ΣΘΚ και από το διοικητικό συμβούλιο.
               Ειδικότερα, οι ΚΓΚ:
               
                           α)
                        
                        
                           καθιερώνουν ρυθμίσεις εσωτερικής διαφανούς διακυβέρνησης που αντικατοπτρίζουν το τρίγωνο της γνώσης το οποίο σχηματίζουν η ανώτατη εκπαίδευση, η έρευνα και η καινοτομία·
                        
                     
                           β)
                        
                        
                           εξασφαλίζουν και προωθούν τον ανοικτό χαρακτήρα τους μέσω σαφών και διαφανών κριτηρίων προσχώρησης και αποχώρησης, μεταξύ άλλων μέσω ανοικτών προσκλήσεων υποβολής προτάσεων, στους δυνητικούς νέους οργανισμούς-εταίρους σε ολόκληρη την Ένωση που παρέχουν πρόσθετα οφέλη στην εταιρική σχέση·
                        
                     
                           γ)
                        
                        
                           θεσπίζουν εσωτερικούς κανόνες, συμπεριλαμβανομένων κωδίκων συμπεριφοράς, που διασφαλίζουν τη λειτουργία τους χωρίς αποκλεισμούς και με διαφάνεια ·
                        
                     
                           δ)
                        
                        
                           καταρτίζουν και υλοποιούν τα επιχειρηματικά σχέδιά τους·
                        
                     
                           ε)
                        
                        
                           θεσπίζουν και υλοποιούν στρατηγικές για την επίτευξη οικονομικής βιωσιμότητας.
                        
                     
            
               3.   Οι ΚΓΚ μπορούν να εγκρίνουν μέτρα και πρωτοβουλίες που αποβλέπουν στον μετριασμό των συνεπειών της κρίσης της COVID-19, ιδίως δε δράσεις που αποσκοπούν στην αύξηση της ανθεκτικότητας των πολύ μικρών επιχειρήσεων, των ΜΜΕ και των νεοφυών επιχειρήσεων, καθώς και των φοιτητών, ερευνητών και εργαζομένων.
            
            
               4.   Η σχέση μεταξύ του ΕΙΤ και κάθε ΚΓΚ βασίζεται σε συμφωνία εταιρικής σχέσης, συμφωνία επιχορήγησης ή, με την επιφύλαξη του άρθρου 12, σε μνημόνιο συνεργασίας.
            
         
         
            Άρθρο 8
            Κανόνες συμμετοχής και διάδοσης
            Εφαρμόζονται οι κανόνες συμμετοχής και διάδοσης του προγράμματος «Ορίζων Ευρώπη». Κατά παρέκκλιση από τους εν λόγω κανόνες:
            
                        α)
                     
                     
                        οι ελάχιστες προϋποθέσεις για τη σύσταση ΚΓΚ ορίζονται στο άρθρο 9 παράγραφοι 3 και 4 του παρόντος κανονισμού·
                     
                  
                        β)
                     
                     
                        στις δραστηριότητες των ΚΓΚ με προστιθέμενη αξία ενδέχεται να εφαρμόζονται ειδικοί κανόνες για την κυριότητα, τα δικαιώματα πρόσβασης, την εκμετάλλευση και τη διάδοση, κατά περίπτωση.
                     
                  
         
            Άρθρο 9
            Επιλογή και καθορισμός των ΚΓΚ
            
               1.   Η επιλογή και ο καθορισμός μιας εταιρικής σύμπραξης από το EIT ως ΚΓΚ γίνεται με ανταγωνιστική, ανοικτή και διαφανή διαδικασία. Εφαρμόζονται οι όροι και τα κριτήρια που ορίζονται στον κανονισμό (ΕΕ) 2021/695, μεταξύ άλλων στο άρθρο 28 παράγραφος 3, καθώς και τα κριτήρια για την επιλογή των ευρωπαϊκών συμπράξεων. Το διοικητικό συμβούλιο μπορεί να προσδιορίσει περαιτέρω τα εν λόγω κριτήρια, εγκρίνοντας και δημοσιεύοντας κριτήρια για την επιλογή των ΚΓΚ με βάση τις αρχές της αριστείας και της συνάφειας με την καινοτομία κατά την αντιμετώπιση των παγκόσμιων προκλήσεων και την εφαρμογή των πολιτικών προτεραιοτήτων της Ένωσης.
            
            
               2.   Το EIT προβαίνει στην επιλογή και στον καθορισμό των ΚΓΚ με βάση τα πεδία προτεραιότητας και το χρονοδιάγραμμα που καθορίζονται στο ΣΘΚ, λαμβάνοντας υπόψη τις προτεραιότητες που ορίζονται στον στρατηγικό σχεδιασμό του προγράμματος «Ορίζων Ευρώπη».
            
            
               3.   Ελάχιστη προϋπόθεση για τη σύσταση ΚΓΚ είναι η συμμετοχή τουλάχιστον τριών ανεξάρτητων οργανισμών-εταίρων, οι οποίοι περιλαμβάνουν τουλάχιστον ένα ΙΤΕ, έναν ερευνητικό οργανισμό και μια ιδιωτική επιχείρηση και οι οποίοι είναι εγκατεστημένοι σε τουλάχιστον τρία διαφορετικά κράτη μέλη.
            
            
               4.   Επιπροσθέτως του όρου της παραγράφου 3, τουλάχιστον τα δύο τρίτα των οργανισμών-εταίρων που αποτελούν μια ΚΓΚ είναι εγκατεστημένοι στα κράτη μέλη.
            
            
               5.   Το EIT θεσπίζει και δημοσιεύει κριτήρια και διαδικασίες για τη χρηματοδότηση, την παρακολούθηση και την αξιολόγηση των δραστηριοτήτων των ΚΓΚ πριν από την έναρξη της διαδικασίας επιλογής νέων ΚΓΚ. Το ΕΟΤ ενημερώνει άμεσα την ΟΑΚΜ και το Ευρωπαϊκό Κοινοβούλιο για τα εν λόγω κριτήρια και διαδικασίες.
            
         
         
            Άρθρο 10
            Αρχές για την αξιολόγηση και την παρακολούθηση των ΚΓΚ
            Το ΕΙΤ οργανώνει, με βάση τους δείκτες και τις διατάξεις περί παρακολούθησης που ορίζονται, μεταξύ άλλων, στον κανονισμό (ΕΕ) 2021/695 και στο ΣΘΚ και σε στενή συνεργασία με την Επιτροπή, συνεχή παρακολούθηση και περιοδικές εξωτερικές αξιολογήσεις των προϊόντων της δραστηριότητας, των αποτελεσμάτων και του αντίκτυπου κάθε ΚΓΚ, συμπεριλαμβανομένης της προόδου των ΚΓΚ προς την οικονομική βιωσιμότητα, την απόδοση ως προς το κόστος και το άνοιγμά τους σε νέα μέλη.
            Τα αποτελέσματα των εν λόγω μέτρων παρακολούθησης και αξιολόγησης υποβάλλονται στο Ευρωπαϊκό Κοινοβούλιο και στο Συμβούλιο και δημοσιοποιούνται.
         
         
            Άρθρο 11
            Διάρκεια, παράταση και λύση μιας συμφωνίας εταιρικής σχέσης
            
               1.   Κατά παρέκκλιση από το άρθρο 130 παράγραφος 4 στοιχείο γ) του δημοσιονομικού κανονισμού, το ΕΙΤ μπορεί να καταρτίσει συμφωνία εταιρικής σχέσης με μια ΚΓΚ, για αρχική περίοδο επτά ετών.
            
            
               2.   Με βάση τη συνεχή παρακολούθηση των ΚΓΚ σύμφωνα με το άρθρο 10, το ΕΙΤ, υπό την εποπτεία του διοικητικού συμβουλίου, διεξάγει ενδιάμεσες επανεξετάσεις των επιδόσεων και των δραστηριοτήτων των ΚΓΚ που καλύπτουν τα τρία πρώτα έτη της συμφωνίας εταιρικής σχέσης.
               Σε περίπτωση παράτασης της συμφωνίας εταιρικής σχέσης, το ΕΙΤ διεξάγει τέτοιες ενδιάμεσες επανεξετάσεις που καλύπτουν τα πρώτα τρία έτη μετά την παράτασή της.
               Το διοικητικό συμβούλιο δημοσιοποιεί τις εν λόγω ενδιάμεσες επανεξετάσεις.
            
            
               3.   Πριν από τη λήξη της επταετούς περιόδου που αναφέρεται στην παράγραφο 1, το ΕΙΤ, υπό την επίβλεψη του διοικητικού συμβουλίου, διενεργεί ολοκληρωμένη αξιολόγηση των επιδόσεων και των δραστηριοτήτων κάθε ΚΓΚ, με την υποστήριξη ανεξάρτητων εξωτερικών εμπειρογνωμόνων.
            
            
               4.   Κατόπιν διαβούλευσης με την ΟΑΚΜ, το διοικητικό συμβούλιο μπορεί να παρατείνει την ισχύ της συμφωνίας εταιρικής σχέσης για άλλη μία περίοδο έως επτά ετών ή να παύσει τη χρηματοδοτική συνεισφορά του ΕΙΤ και να μην παρατείνει τη συμφωνία εταιρικής σχέσης με μια ΚΓΚ με βάση:
               
                           α)
                        
                        
                           το αποτέλεσμα της ενδιάμεσης επανεξέτασης που αναφέρεται στην παράγραφο 2 πρώτο εδάφιο· και
                        
                     
                           β)
                        
                        
                           το αποτέλεσμα μιας ολοκληρωμένης αξιολόγησης που αναφέρεται στην παράγραφο 3.
                        
                     Το ΕΙΤ ενημερώνει το Ευρωπαϊκό Κοινοβούλιο και το Συμβούλιο πριν παρατείνει την επταετή περίοδο που αναφέρεται στην παράγραφο 1.
            
            
               5.   Προκειμένου να αποφασίσει εάν θα παραταθεί η συμφωνία εταιρικής σχέσης με μια ΚΓΚ σύμφωνα με την παράγραφο 4, το διοικητικό συμβούλιο λαμβάνει υπόψη τα κριτήρια για την εφαρμογή, την παρακολούθηση και την αξιολόγηση των ευρωπαϊκών συμπράξεων που ορίζονται στον κανονισμό (ΕΕ) 2021/695 και, όσον αφορά τις ΚΓΚ, τις ακόλουθες πτυχές:
               
                           α)
                        
                        
                           τη συνάφειά τους με τις παγκόσμιες προκλήσεις της Ένωσης·
                        
                     
                           β)
                        
                        
                           την ενωσιακή προστιθέμενη αξία τους και τη συνάφειά τους ως προς τους στόχους του ΕΙΤ·
                        
                     
                           γ)
                        
                        
                           την επίτευξη των στόχων τους·
                        
                     
                           δ)
                        
                        
                           τις προσπάθειές τους να συντονίσουν τις δραστηριότητές τους με άλλες συναφείς πρωτοβουλίες έρευνας και καινοτομίας·
                        
                     
                           ε)
                        
                        
                           την ικανότητά τους να διασφαλίζουν ότι είναι ανοικτές σε νέα μέλη·
                        
                     
                           στ)
                        
                        
                           τα επιτεύγματά τους ως προς την προσέλκυση νέων μελών σε ολόκληρη την Ένωση·
                        
                     
                           ζ)
                        
                        
                           τη συμμόρφωσή τους με τις αρχές της χρηστής διακυβέρνησης·
                        
                     
                           η)
                        
                        
                           τις προσπάθειες και τα αποτελέσματά τους όσον αφορά τον σχεδιασμό και την εφαρμογή μέτρων και δραστηριοτήτων που λαμβάνουν υπόψη τη διάσταση του φύλου· και
                        
                     
                           θ)
                        
                        
                           την ικανότητά τους να αναπτύσσουν βιώσιμα οικοσυστήματα καινοτομίας και το επιτευχθέν επίπεδο οικονομικής βιωσιμότητας.
                        
                     
            
               6.   Σε περίπτωση που από τη συνεχή παρακολούθηση, από μια ενδιάμεση επανεξέταση ή από την ολοκληρωμένη αξιολόγηση μιας ΚΓΚ που αναφέρονται στις παραγράφους 2 και 3 του παρόντος άρθρου προκύψει ότι η πρόοδος σε τομείς που αναφέρονται στο άρθρο 10 είναι ανεπαρκής ή ότι δεν υφίσταται ενωσιακή προστιθέμενη αξία, το διοικητικό συμβούλιο λαμβάνει τα ενδεδειγμένα διορθωτικά μέτρα όπως μείωση, τροποποίηση ή απόσυρση της χρηματοδοτικής συνεισφοράς του ΕΙΤ ή λύση της συμφωνίας εταιρικής σχέσης.
            
            
               7.   Το ΕΙΤ, υπό την επίβλεψη του διοικητικού συμβουλίου, διενεργεί τελική επανεξέταση των επιδόσεων και των δραστηριοτήτων της ΚΓΚ πριν από τη λήξη της συμφωνίας εταιρικής σχέσης. Με την επιφύλαξη του θετικού αποτελέσματος της τελικής επανεξέτασης πριν από τη λήξη της συμφωνίας εταιρικής σχέσης, το EIT μπορεί να συνάψει μνημόνιο συνεργασίας με μια ΚΓΚ.
            
         
         
            Άρθρο 12
            Μνημόνιο συνεργασίας
            
               1.   Η διάρκεια, το περιεχόμενο και η δομή του μνημονίου συνεργασίας καθορίζονται από το διοικητικό συμβούλιο, το οποίο λαμβάνει υπόψη μια εμπεριστατωμένη, ανεξάρτητη μελέτη. Η μελέτη περιλαμβάνει αξιολόγηση των προσπαθειών των ΚΓΚ να επιτύχουν οικονομική βιωσιμότητα, των παραγόμενων εσόδων και της οικονομικής προοπτικής των ΚΓΚ. Επιπλέον, η αξιολόγηση προσδιορίζει τυχόν δραστηριότητες των οποίων η συνέχιση ενδέχεται να τεθεί σε κίνδυνο λόγω έλλειψης πόρων.
            
            
               2.   Το μνημόνιο συνεργασίας περιλαμβάνει:
               
                           α)
                        
                        
                           δικαιώματα και υποχρεώσεις που συνδέονται με τη συνέχιση των δραστηριοτήτων του τριγώνου της γνώσης, καθώς και με τη διατήρηση του οικοσυστήματος και του δικτύου των ΚΓΚ·
                        
                     
                           β)
                        
                        
                           προϋποθέσεις για τη χρήση του εμπορικού σήματος του ΕΙΤ και τη συμμετοχή στα βραβεία του ΕΙΤ και σε άλλες πρωτοβουλίες που οργανώνει το ΕΙΤ·
                        
                     
                           γ)
                        
                        
                           προϋποθέσεις για τη συμμετοχή σε δραστηριότητες τριτοβάθμιας εκπαίδευσης και κατάρτισης, συμπεριλαμβανομένης της χρήσης του σήματος του ΕΙΤ για προγράμματα εκπαίδευσης και κατάρτισης και των σχέσεων με την κοινότητα αποφοίτων του ΕΙΤ·
                        
                     
                           δ)
                        
                        
                           προϋποθέσεις συμμετοχής σε ανταγωνιστικές προσκλήσεις υποβολής προτάσεων του ΕΙΤ για ορισμένες ειδικές δραστηριότητες, συμπεριλαμβανομένων των δραστηριοτήτων μεταξύ ΚΓΚ και των κοινών υπηρεσιών·
                        
                     
                           ε)
                        
                        
                           προϋποθέσεις για πρόσθετη στήριξη από το ΕΙΤ σε διακρατικές δραστηριότητες συντονισμού μεταξύ των κέντρων συστέγασης με υψηλή ενωσιακή προστιθέμενη αξία.
                        
                     
            
               3.   Στις περιπτώσεις κατά τις οποίες δεν συνάπτεται μνημόνιο συνεργασίας, η ΚΓΚ δεν χρησιμοποιεί το εμπορικό σήμα του ΕΙΤ για τις δραστηριότητές της.
            
         
         
            Άρθρο 13
            Πτυχία και τίτλοι σπουδών
            
               1.   Τα πτυχία και οι τίτλοι σπουδών που αφορούν τις τριτοβάθμιες εκπαιδευτικές δραστηριότητες στις οποίες αναφέρεται το άρθρο 7 παράγραφος 1 στοιχείο γ) απονέμονται από συμμετέχοντα ΙΤΕ και παρόχους επαγγελματικής εκπαίδευσης και κατάρτισης, σύμφωνα με τους εθνικούς κανόνες και διαδικασίες πιστοποίησης. Οι συμφωνίες εταιρικής σχέσης, οι συμφωνίες επιχορήγησης και τα μνημόνια συνεργασίας μεταξύ του EIT και των ΚΓΚ προβλέπουν ότι αυτά τα πτυχία και οι τίτλοι σπουδών μπορούν επίσης να θεωρούνται πτυχία και τίτλοι του ΕΙΤ.
            
            
               2.   Το EIT ενθαρρύνει τα συμμετέχοντα ΙΤΕ και παρόχους επαγγελματικής εκπαίδευσης και κατάρτισης:
               
                           α)
                        
                        
                           να απονέμουν κοινά ή πολλαπλά πτυχία και τίτλους σπουδών που να αντικατοπτρίζουν τον ολοκληρωμένο χαρακτήρα των ΚΓΚ, τα οποία μπορούν επίσης να απονέμονται από ένα μόνο ΙΤΕ ή πάροχο επαγγελματικής εκπαίδευσης και κατάρτισης·
                        
                     
                           β)
                        
                        
                           να διαδίδουν βέλτιστες πρακτικές για οριζόντια θέματα·
                        
                     
                           γ)
                        
                        
                           να προωθούν και να προβάλλουν το σήμα του ΕΙΤ στην κατάρτιση και τους τίτλους τους·
                        
                     
                           δ)
                        
                        
                           να αναπτύσσουν διάφορες στρατηγικές με στόχο την προώθηση της αποτελεσματικής συνεργασίας με οικοσυστήματα καινοτομίας και επιχειρήσεις και την ενθάρρυνση μιας επιχειρηματικής νοοτροπίας·
                        
                     
                           ε)
                        
                        
                           να δημιουργούν προγράμματα με επίκεντρο τη διά βίου μάθηση και την πιστοποίηση·
                        
                     
                           στ)
                        
                        
                           να δίδουν ιδιαίτερη προσοχή στην ισόρροπη εκπροσώπηση των φύλων και στις προσεγγίσεις που λαμβάνουν υπόψη τη διάσταση του φύλου, ιδίως σε τομείς στους οποίους οι γυναίκες εξακολουθούν να υποεκπροσωπούνται, όπως η τεχνολογία πληροφοριών και επικοινωνιών, η επιστήμη, η τεχνολογία, η μηχανική και τα μαθηματικά·
                        
                     
                           ζ)
                        
                        
                           να λαμβάνουν υπόψη:
                           
                                       i)
                                    
                                    
                                       ενωσιακή δράση που αναλαμβάνεται σύμφωνα με τα άρθρα 165 και 166 ΣΛΕΕ·
                                    
                                 
                                       ii)
                                    
                                    
                                       δράση που αναλαμβάνεται στα πλαίσια του Ευρωπαϊκού Χώρου Τριτοβάθμιας Εκπαίδευσης.
                                    
                                 
                     
         
         
            Άρθρο 14
            Επιχειρησιακή ανεξαρτησία του ΕΙΤ και σύμπλευση με τη δράση της Ένωσης, των κρατών μελών ή τη διακυβερνητική δράση
            
               1.   Το EIT διεξάγει τις δραστηριότητές του με ανεξαρτησία έναντι των εθνικών αρχών και μη δεχόμενο εξωτερικές πιέσεις, μεριμνά δε ώστε οι εν λόγω δραστηριότητές του να συνάδουν, μέσω συντονισμού, με άλλες δράσεις και μέσα που θα εφαρμοστούν σε ενωσιακό επίπεδο, ιδίως στους τομείς της τριτοβάθμιας εκπαίδευσης, της έρευνας και της καινοτομίας.
            
            
               2.   Το EIT επιδιώκει επίσης συνέργειες και συμπληρωματικότητες λαμβάνοντας δεόντως υπόψη τις πολιτικές και τις πρωτοβουλίες σε περιφερειακό, εθνικό και διακυβερνητικό επίπεδο, προκειμένου να γίνεται χρήση των βέλτιστων πρακτικών, παγιωμένων αρχών και υφισταμένων πόρων.
               Η Επιτροπή προσφέρει στο EIT όλη την απαραίτητη στήριξη για τη δημιουργία κατάλληλων συνεργειών και συμπληρωματικότητας με άλλες δραστηριότητες που αναλαμβάνονται στο πλαίσιο του κανονισμού (ΕΕ) 2021/695, καθώς και με άλλες ενωσιακές πρωτοβουλίες και προγράμματα, αποφεύγοντας παράλληλα την αλληλεπικάλυψη.
               Η Επιτροπή παρέχει συστάσεις στο ΕΙΤ σχετικά με τους τρόπους μείωσης της διοικητικής επιβάρυνσης των ΚΓΚ.
            
         
         
            Άρθρο 15
            Νομικό καθεστώς
            
               1.   Το ΕΙΤ είναι ενωσιακός οργανισμός και διαθέτει νομική προσωπικότητα. Σε κάθε κράτος μέλος διαθέτει την ευρύτερη δυνατή δικαιοπρακτική ικανότητα που προβλέπεται για τα νομικά πρόσωπα από το εθνικό δίκαιο. Μπορεί ιδίως να αποκτά και να εκποιεί κινητή και ακίνητη περιουσία και να είναι διάδικος.
            
            
               2.   Το πρωτόκολλο αριθ. 7 για τα προνόμια και τις ασυλίες της Ευρωπαϊκής Ένωσης που προσαρτάται στη ΣΕΕ και στη ΣΛΕΕ έχει εφαρμογή και στο EIT.
            
         
         
            Άρθρο 16
            Ευθύνη
            
               1.   Το EIT είναι αποκλειστικά υπεύθυνο για την εκπλήρωση των υποχρεώσεών του.
            
            
               2.   Η συμβατική ευθύνη του ΕΙΤ διέπεται από τις σχετικές συμβατικές διατάξεις και το εφαρμοστέο δίκαιο στην εκάστοτε σύμβαση.
               Το Δικαστήριο της Ευρωπαϊκής Ένωσης («Δικαστήριο») είναι αρμόδιο να λαμβάνει αποφάσεις δυνάμει ρήτρας διαιτησίας που περιλαμβάνεται σε σύμβαση που συνάπτει το ΕΙΤ.
            
            
               3.   Στην περίπτωση της εξωσυμβατικής ευθύνης, το EIT, σύμφωνα με τις κοινές γενικές αρχές των δικαίων των κρατών μελών, αποκαθιστά τυχόν ζημίες που προκάλεσε το ίδιο ή υπάλληλοί του κατά την εκτέλεση των καθηκόντων τους.
               Το Δικαστήριο είναι αρμόδιο για την εκδίκαση οποιασδήποτε διαφοράς η οποία συνδέεται με την αποκατάσταση αυτών των ζημιών.
            
            
               4.   Κάθε πληρωμή του ΕΙΤ για την κάλυψη της ευθύνης που αναφέρεται στις παραγράφους 2 και 3, καθώς και το κόστος και οι δαπάνες που προκαλούνται σε συνάρτηση με αυτή, θεωρούνται δαπάνες του ΕΙΤ και καλύπτονται από τους πόρους του EIT.
            
            
               5.   Το Δικαστήριο είναι αρμόδιο επί των προσφυγών που ασκούνται κατά του ΕΙΤ, σύμφωνα με τα άρθρα 263 και 265 ΣΛΕΕ.
            
         
         
            Άρθρο 17
            Διαφάνεια και πρόσβαση στα έγγραφα
            
               1.   Το EIT και οι ΚΓΚ μεριμνούν ώστε οι δραστηριότητές τους να διεξάγονται με μεγάλη διαφάνεια. Ειδικότερα, το ΕΙΤ και οι ΚΓΚ προβαίνουν στη σύσταση ενός προσβάσιμου και ελεύθερου δικτυακού τόπου που παρέχει πληροφορίες σχετικά με τις δραστηριότητές τους και τις ευκαιρίες που προσφέρουν, ιδίως όσον αφορά τις ανοικτές προσκλήσεις υποβολής προτάσεων.
            
            
               2.   Το ΕΙΤ και οι ΚΓΚ καθιστούν διαθέσιμες λεπτομερείς πληροφορίες σχετικά με τις προσκλήσεις υποβολής προτάσεων που εκδίδουν, συμπεριλαμβανομένων των πληροφοριών σχετικά με τις διαδικασίες αξιολόγησής τους και τα αποτελέσματα των εν λόγω προσκλήσεων υποβολής προτάσεων. Οι εν λόγω πληροφορίες διατίθενται εγκαίρως, με δυνατότητα αναζήτησης και εντοπισμού στις σχετικές κοινές επιγραμμικές βάσεις δεδομένων των χρηματοδοτούμενων από την Ένωση έργων έρευνας και καινοτομίας, σύμφωνα με τον κανονισμό (ΕΕ) 2021/695.
            
            
               3.   Πριν από την έκδοση προσκλήσεων υποβολής προσφορών για την επιλογή των ΚΓΚ, το EIT δημοσιεύει τον εσωτερικό κανονισμό του, τους ειδικούς δημοσιονομικούς κανόνες του που αναφέρονται στο άρθρο 23 παράγραφος 1 και τα κριτήρια επιλογής των ΚΓΚ που αναφέρονται στο άρθρο 9.
            
            
               4.   Το ΕΙΤ δημοσιεύει χωρίς καθυστέρηση το ενιαίο έγγραφο προγραμματισμού του και την ενοποιημένη ετήσια έκθεση δραστηριοτήτων του κατά το άρθρο 19.
            
            
               5.   Με την επιφύλαξη των παραγράφων 6 και 7, το EIT δεν κοινολογεί σε τρίτους εμπιστευτικές πληροφορίες που λαμβάνει και για τις οποίες έχει ζητηθεί και δικαιολογείται εμπιστευτική μεταχείριση.
            
            
               6.   Τα μέλη των οργάνων του EIT υπόκεινται στην υποχρέωση εχεμύθειας που προβλέπεται στο άρθρο 339 ΣΛΕΕ.
               Οι πληροφορίες που συγκεντρώνει το EIT σύμφωνα με τον παρόντα κανονισμό διέπονται από τον κανονισμό (ΕΕ) 2018/1725 του Ευρωπαϊκού Κοινοβουλίου και του Συμβουλίου (11).
            
            
               7.   Ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου (12) έχει εφαρμογή στα έγγραφα που τηρεί το ΕΙΤ.
            
            
               8.   Ο κανονισμός αριθ. 1 του Συμβουλίου (13) έχει εφαρμογή και στο ΕΙΤ. Οι μεταφραστικές υπηρεσίες που απαιτούνται για τη λειτουργία του ΕΙΤ εξασφαλίζονται από το Μεταφραστικό Κέντρο των Οργάνων της Ευρωπαϊκής Ένωσης, που δημιουργήθηκε με τον κανονισμό (ΕΚ) αριθ. 2965/94 του Συμβουλίου (14).
            
         
         
            Άρθρο 18
            Χρηματοδότηση των ΚΓΚ
            
               1.   Οι ΚΓΚ χρηματοδοτούνται, ειδικότερα, από τις εξής πηγές:
               
                           α)
                        
                        
                           από συνεισφορές οργανισμών-εταίρων, οι οποίες συνιστούν σημαντική πηγή χρηματοδότησης·
                        
                     
                           β)
                        
                        
                           από εθελοντικές συνεισφορές των κρατών μελών, συνδεδεμένων χωρών ή άλλων τρίτων χωρών ή δημόσιων αρχών εντός των εν λόγω κρατών μελών ή χωρών·
                        
                     
                           γ)
                        
                        
                           από συνεισφορές διεθνών φορέων ή οργανισμών·
                        
                     
                           δ)
                        
                        
                           από έσοδα που προέρχονται από ίδια περιουσιακά στοιχεία και δραστηριότητες των ΚΓΚ, και από δικαιώματα εκμετάλλευσης δικαιωμάτων διανοητικής ιδιοκτησίας·
                        
                     
                           ε)
                        
                        
                           από κεφαλαιουχικές χρηματοδοτήσεις·
                        
                     
                           στ)
                        
                        
                           από κληροδοτήματα, δωρεές και συνεισφορές ιδιωτών, θεσμικών οργάνων, ιδρυμάτων ή άλλων φορέων που έχουν συσταθεί βάσει του εθνικού δικαίου·
                        
                     
                           ζ)
                        
                        
                           από τη χρηματοδοτική συνεισφορά του ΕΙΤ·
                        
                     
                           η)
                        
                        
                           από χρηματοοικονομικά μέσα, συμπεριλαμβανομένων εκείνων που χρηματοδοτούνται από τον γενικό προϋπολογισμό της Ένωσης.
                        
                     
            
               2.   Οι όροι για την πρόσβαση στη χρηματοδοτική συνεισφορά από το ΕΙΤ καθορίζονται στους δημοσιονομικούς κανόνες του ΕΙΤ που αναφέρονται στο άρθρο 23 παράγραφος 1.
            
            
               3.   Οι δημοσιονομικές δεσμεύσεις για δράσεις οι οποίες εκτείνονται σε περισσότερα του ενός οικονομικά έτη μπορούν να κατανέμονται σε περισσότερα του ενός οικονομικά έτη με ετήσιες δόσεις, με την επιφύλαξη της κατάλληλης παρακολούθησης των εκτιμώμενων δημοσιονομικών αναγκών των ΚΓΚ που θα καθορίζονται σε ετήσια βάση.
            
            
               4.   Η χρηματοδοτική συνεισφορά του EIT στις ΚΓΚ μπορεί να καλύπτει έως και το 100 % των συνολικών επιλέξιμων δαπανών των δραστηριοτήτων των ΚΓΚ που παράγουν προστιθέμενη αξία κατά τα αρχικά στάδια ενός κύκλου ζωής των ΚΓΚ. Η εν λόγω συνεισφορά μειώνεται σταδιακά με την πάροδο του χρόνου σύμφωνα με τα ποσοστά χρηματοδότησης που ορίζονται στο ΣΘΚ.
            
            
               5.   Οι ΚΓΚ και οι οργανισμοί-εταίροι τους μπορούν να ζητούν ενωσιακή χρηματοδότηση, ιδίως στο πλαίσιο ενωσιακών προγραμμάτων και ταμείων, σύμφωνα με τους σχετικούς κανόνες. Τα χρηματοδοτικά αυτά κονδύλια δεν καλύπτουν τις δαπάνες που χρηματοδοτούνται ήδη από άλλο πρόγραμμα της Ένωσης.
            
            
               6.   Οι συνεισφορές των οργανισμών-εταίρων στη χρηματοδότηση των ΚΓΚ καθορίζονται σύμφωνα με τα ποσοστά χρηματοδότησης που αναφέρονται στην παράγραφο 4 και αντικατοπτρίζουν τη στρατηγική των ΚΓΚ για την επίτευξη οικονομικής βιωσιμότητας.
            
            
               7.   Το ΕΙΤ καθιερώνει μηχανισμό κατανομής με βάση τις επιδόσεις για την παραχώρηση της οικονομικής συνεισφοράς του προς τις ΚΓΚ. Στον μηχανισμό αυτόν περιλαμβάνεται η αξιολόγηση των επιχειρηματικών σχεδίων και των επιδόσεων των ΚΓΚ, που μετρούνται με διαρκή παρακολούθηση, σύμφωνα με το άρθρο 10 και όπως περιγράφεται στο ΣΘΚ.
            
         
         
            Άρθρο 19
            Προγραμματισμός και εκθέσεις
            
               1.   Το EIT εγκρίνει ενιαίο έγγραφο προγραμματισμού, βασισμένο στο ΣΘΚ, σύμφωνα με τους δημοσιονομικούς κανόνες του που αναφέρονται στο άρθρο 23 παράγραφος 1, το οποίο περιέχει τα ακόλουθα:
               
                           α)
                        
                        
                           δήλωση των κύριων προτεραιοτήτων και των σχεδιαζόμενων πρωτοβουλιών του ΕΙΤ και των ΚΓΚ·
                        
                     
                           β)
                        
                        
                           εκτίμηση των χρηματοδοτικών αναγκών και πηγών·
                        
                     
                           γ)
                        
                        
                           εκτίμηση των αναγκών σε προσωπικό που απορρέουν από τα νέα καθήκοντα·
                        
                     
                           δ)
                        
                        
                           κατάλληλες ποσοτικές και ποιοτικούς μεθόδους, εργαλεία και δείκτες για την παρακολούθηση των δραστηριοτήτων του ΕΙΤ και των ΚΓΚ, ακολουθώντας μια προσέγγιση με γνώμονα τον αντίκτυπο και βασιζόμενη στις επιδόσεις·
                        
                     
                           ε)
                        
                        
                           άλλα στοιχεία, όπως ορίζονται στους δημοσιονομικούς κανόνες του.
                        
                     
            
               2.   Το EIT εγκρίνει ενοποιημένη ετήσια έκθεση δραστηριοτήτων, η οποία περιλαμβάνει αναλυτικές πληροφορίες σχετικά με τις δραστηριότητες του ΕΙΤ και των ΚΓΚ κατά το προηγούμενο ημερολογιακό έτος και σχετικά με τη συμβολή του ΕΙΤ στους στόχους του προγράμματος «Ορίζων Ευρώπη», καθώς και στις πολιτικές και τους στόχους της Ένωσης για την καινοτομία, την έρευνα και την εκπαίδευση. Η ενοποιημένη ετήσια έκθεση δραστηριοτήτων αξιολογεί τα αποτελέσματα σε σχέση με τους στόχους και το χρονοδιάγραμμα που είχαν τεθεί, τους κινδύνους που συνδέονται με τις δραστηριότητες που διεκπεραιώθηκαν, τη χρήση των πόρων, συμπεριλαμβανομένης της συμβολής του στον στόχο της ενσωμάτωσης του κλίματος στο πλαίσιο του κανονισμού (ΕΕ) 2021/695 με ανάλυση κατά ΚΓΚ, και τη γενική λειτουργία του ΕΙΤ. Η ενοποιημένη ετήσια έκθεση δραστηριοτήτων περιλαμβάνει περαιτέρω αναλυτικές πληροφορίες σύμφωνα με τους δημοσιονομικούς κανόνες του ΕΙΤ.
               Έως τις 29 Μαΐου 2022 και στη συνέχεια σε ετήσια βάση, ο διευθυντής υποβάλλει την ενοποιημένη ετήσια έκθεση δραστηριοτήτων στις αρμόδιες επιτροπές του Ευρωπαϊκού Κοινοβουλίου.
            
         
         
            Άρθρο 20
            Παρακολούθηση και αξιολόγηση του ΕΙΤ
            
               1.   Το EIT μεριμνά ώστε οι δραστηριότητές του, συμπεριλαμβανομένων εκείνων τις οποίες διαχειρίζονται οι ΚΓΚ, να υπόκεινται σε συνεχή και συστηματική παρακολούθηση και περιοδική ανεξάρτητη αξιολόγηση σύμφωνα με τους δημοσιονομικούς κανόνες του, ώστε να διασφαλίζεται η υψηλότερη δυνατή ποιότητα του αποτελέσματος, η επιστημονική αριστεία και η αποτελεσματικότερη δυνατή χρήση των πόρων. Τα αποτελέσματα της παρακολούθησης και των αξιολογήσεων δημοσιοποιούνται.
            
            
               2.   Η Επιτροπή, επικουρούμενη από ανεξάρτητους εξωτερικούς εμπειρογνώμονες και λαμβάνοντας υπόψη τις απόψεις των συμφεροντούχων, διενεργεί εγκαίρως ενδιάμεση και τελική αξιολόγηση του ΕΙΤ και των ΚΓΚ. Οι αξιολογήσεις αυτές τροφοδοτούν τις αξιολογήσεις του προγράμματος «Ορίζων Ευρώπη» που προβλέπονται στο άρθρο 52 του κανονισμού (ΕΕ) 2021/695.
               Οι εν λόγω αξιολογήσεις εξετάζουν τον τρόπο με τον οποίον το ΕΙΤ εκπληρώνει την αποστολή και τους στόχους του και καλύπτουν τις δραστηριότητες του ΕΙΤ και των ΚΓΚ. Αξιολογούν την ενωσιακή προστιθέμενη αξία του ΕΙΤ, τον αντίκτυπο σε ολόκληρη την Ένωση και τον αντίκτυπο των δραστηριοτήτων ΠΣΚ, το άνοιγμά τους σε νέα μέλη, την αποτελεσματικότητα, την αποδοτικότητα και τη συνάφεια των δραστηριοτήτων του ΕΙΤ, καθώς και τη συνοχή και συμπληρωματικότητά τους με τις σχετικές ενωσιακές και εθνικές πολιτικές, συμπεριλαμβανομένων των συνεργειών με άλλα μέρη του προγράμματος «Ορίζων Ευρώπη», ιδίως με τις άλλες ευρωπαϊκές συμπράξεις και αποστολές και το ΕΣΚ.
               Η ενδιάμεση αξιολόγηση αποτιμά επίσης, μεταξύ άλλων, το αποτέλεσμα και τον αντίκτυπο της πιλοτικής πρωτοβουλίας για την τριτοβάθμια εκπαίδευση, την αποτελεσματικότητα των στρατηγικών οικονομικής βιωσιμότητας των ΚΓΚ και τη συνεργασία μεταξύ του ΕΙΤ και των εκτελεστικών φορέων στο πλαίσιο του πυλώνα ΙΙΙ «Καινοτόμος Ευρώπη» του προγράμματος «Ορίζων Ευρώπη». Στο πλαίσιο αυτό, οι αξιολογήσεις του ΕΙΤ τροφοδοτούν τις αξιολογήσεις του προγράμματος «Ορίζων Ευρώπη», μεταξύ άλλων ενόψει της συστηματικής αξιολόγησης του πυλώνα ΙΙΙ «Καινοτόμος Ευρώπη» του προγράμματος «Ορίζων Ευρώπη», ιδίως όσον αφορά την υπηρεσία μίας στάσης για την καινοτομία.
            
            
               3.   Η Επιτροπή μπορεί να διεξάγει περαιτέρω αξιολογήσεις για θέματα ή ζητήματα στρατηγικής σημασίας, με τη συνδρομή ανεξάρτητων εξωτερικών εμπειρογνωμόνων που επιλέγονται με διαφανή διαδικασία, προκειμένου να εξετάζει την πρόοδο που σημειώνει το ΕΙΤ όσον αφορά τους καθορισμένους στόχους, να προσδιορίζει τους παράγοντες που διευκολύνουν τη διεξαγωγή των δραστηριοτήτων και να εντοπίζει βέλτιστες πρακτικές. Κατά την πραγματοποίηση αυτών των περαιτέρω αξιολογήσεων, η Επιτροπή λαμβάνει πλήρως υπόψη τη διοικητική επιβάρυνση επί του ΕΙΤ και των ΚΓΚ.
            
            
               4.   Η Επιτροπή κοινοποιεί τα αποτελέσματα των αξιολογήσεων, συνοδευόμενα από τις παρατηρήσεις της, στο Ευρωπαϊκό Κοινοβούλιο, το Συμβούλιο, την Ευρωπαϊκή Οικονομική και Κοινωνική Επιτροπή και την Επιτροπή των Περιφερειών. Το διοικητικό συμβούλιο λαμβάνει δεόντως υπόψη τις διαπιστώσεις των αξιολογήσεων κατά την υλοποίηση των προγραμμάτων και των εργασιών του EIT.
            
         
         
            Άρθρο 21
            Προϋπολογισμός του ΕΙΤ
            
               1.   Τα έσοδα του ΕΙΤ αποτελούνται από συνεισφορά από την Ένωση. Τα έσοδα του ΕΙΤ μπορούν να περιλαμβάνουν επίσης συνεισφορές από άλλες ιδιωτικές και δημόσιες πηγές.
               Η συνεισφορά της Ένωσης παρέχεται μέσω χρηματοδοτικής συνεισφοράς από το πρόγραμμα «Ορίζων Ευρώπη» που ορίζεται σε 2 726 000 000 EUR σε τρέχουσες τιμές, με πρόσθετο ποσό ύψους 210 000 000 EUR σε σταθερές τιμές του 2018, για την περίοδο 2021-2027.
               Το ΕΙΤ μπορεί να λάβει πρόσθετους χρηματοδοτικούς πόρους από άλλα ενωσιακά προγράμματα.
            
            
               2.   Η χρηματοδοτική συνεισφορά του ΕΙΤ στις ΚΓΚ χορηγείται από τη συνεισφορά της Ένωσης που αναφέρεται στην παράγραφο 1.
            
         
         
            Άρθρο 22
            Κατάρτιση και έγκριση του ετήσιου προϋπολογισμού του ΕΙΤ
            
               1.   Το περιεχόμενο και η δομή του προϋπολογισμού του ΕΙΤ καθορίζονται σύμφωνα με τους δημοσιονομικούς κανόνες του. Οι δαπάνες του ΕΙΤ περιλαμβάνουν τις αμοιβές του προσωπικού, τις διοικητικές δαπάνες και τις δαπάνες υποδομής, καθώς και τις επιχειρησιακές δαπάνες. Οι διοικητικές δαπάνες είναι οι ελάχιστες δυνατές. Ο προϋπολογισμός του ΕΙΤ είναι ισοσκελισμένος ως προς τα έσοδα και τις δαπάνες.
            
            
               2.   Ο διευθυντής εκπονεί σχέδιο της κατάστασης προβλεπόμενων εσόδων και δαπανών του ΕΙΤ για το επόμενο οικονομικό έτος και την υποβάλλει στο διοικητικό συμβούλιο.
            
            
               3.   Το διοικητικό συμβούλιο εγκρίνει το σχέδιο της κατάστασης προβλεπόμενων εσόδων και δαπανών του ΕΙΤ, που συνοδεύεται από σχέδιο οργανογράμματος, και τα διαβιβάζει, στο πλαίσιο του ενιαίου εγγράφου προγραμματισμού έως την ημερομηνία που καθορίζεται στους δημοσιονομικούς κανόνες του ΕΙΤ, στο Ευρωπαϊκό Κοινοβούλιο, στο Συμβούλιο και στην Επιτροπή.
            
            
               4.   Το διοικητικό συμβούλιο εγκρίνει τον προϋπολογισμό του ΕΙΤ. Ο προϋπολογισμός του ΕΙΤ καθίσταται οριστικός μετά την οριστική έγκριση του γενικού προϋπολογισμού της Ένωσης. Εφόσον απαιτείται, ο προϋπολογισμός του ΕΙΤ προσαρμόζεται αναλόγως.
            
            
               5.   Το διοικητικό συμβούλιο κοινοποιεί το συντομότερο δυνατό στην αρμόδια για τον προϋπολογισμό αρχή την πρόθεσή του να υλοποιήσει κάθε σχέδιο που μπορεί να έχει σημαντικές δημοσιονομικές επιπτώσεις στη χρηματοδότηση του προϋπολογισμού του ΕΙΤ, ιδίως τα σχέδια περί ακινήτων, όπως η μίσθωση ή η απόκτηση ακινήτων. Το διοικητικό συμβούλιο ενημερώνει σχετικά την Επιτροπή.
            
            
               6.   Οποιαδήποτε ουσιαστική τροποποίηση του προϋπολογισμού του ΕΙΤ γίνεται με την ίδια διαδικασία.
            
         
         
            Άρθρο 23
            Εκτέλεση και έλεγχος του προϋπολογισμού
            
               1.   Το EIT εγκρίνει τους δημοσιονομικούς κανόνες του σύμφωνα με το άρθρο 70 παράγραφος 3 του δημοσιονομικού κανονισμού. Αποδίδεται δέουσα προσοχή στην ανάγκη ικανής λειτουργικής ευελιξίας ώστε να είναι σε θέση το ΕΙΤ να επιτύχει τους στόχους του και να προσελκύσει και να διατηρήσει εταίρους από τον ιδιωτικό τομέα.
            
            
               2.   Η χρηματοδοτική συνεισφορά στο ΕΙΤ από το πρόγραμμα «Ορίζων Ευρώπη» και από άλλα ενωσιακά προγράμματα πραγματοποιείται σύμφωνα με τους κανόνες των προγραμμάτων αυτών.
            
            
               3.   Ο διευθυντής εκτελεί τον προϋπολογισμό του EIT.
            
            
               4.   Οι λογαριασμοί του ΕΙΤ ενσωματώνονται στους λογαριασμούς της Επιτροπής.
            
         
         
            Άρθρο 24
            Προστασία των οικονομικών συμφερόντων της Ένωσης
            
               1.   Με σκοπό την καταπολέμηση της απάτης, της διαφθοράς και κάθε άλλης παράνομης δραστηριότητας, εφαρμόζονται και στο ΕΙΤ οι διατάξεις του κανονισμού (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου (15).
            
            
               2.   Το EIT προσχωρεί στη διοργανική συμφωνία της 25ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου της Ευρωπαϊκής Ένωσης και της Επιτροπής των Ευρωπαϊκών Κοινοτήτων σχετικά με τις εσωτερικές έρευνες της Ευρωπαϊκής Υπηρεσίας Καταπολέμησης της Απάτης (OLAF) (16). Το διοικητικό συμβούλιο επισημοποιεί την εν λόγω προσχώρηση και θεσπίζει τις απαραίτητες διατάξεις για να βοηθήσει την OLAF στη διεξαγωγή εσωτερικών ερευνών.
            
            
               3.   Όλες οι αποφάσεις που εκδίδονται και οι συμφωνίες εταιρικής σχέσης ή οι συμφωνίες επιχορήγησης που συνάπτονται από το ΕΙΤ προβλέπουν ρητά ότι η OLAF και το Ελεγκτικό Συνέδριο μπορούν να διεξάγουν επιτόπιους ελέγχους των εγγράφων των εργολάβων και υπεργολάβων που έχουν λάβει ενωσιακά κονδύλια, συμπεριλαμβανομένων και των εγκαταστάσεων των τελικών δικαιούχων.
            
         
         
            Άρθρο 25
            Διάλυση του EIT
            Σε περίπτωση διάλυσης του ΕΙΤ, αυτό γίνεται υπό την εποπτεία της Επιτροπής σύμφωνα με την ισχύουσα νομοθεσία. Οι συμφωνίες εταιρικής σχέσης ή οι συμφωνίες επιχορήγησης που συνάπτονται με τις ΚΓΚ προβλέπουν τις κατάλληλες διατάξεις.
         
         
            Άρθρο 26
            Επανεξέταση
            Έως τις 31 Δεκεμβρίου 2026, η Επιτροπή, με βάση τα αποτελέσματα των αξιολογήσεων που αναφέρονται στο άρθρο 20 παράγραφοι 2 και 3, υποβάλλει, όπου αρμόζει, τις προτάσεις τροποποιήσεων του παρόντος κανονισμού που κρίνει αναγκαίες, ιδίως σε σχέση με την αποστολή και τους στόχους του ΕΙΤ που ορίζονται στο άρθρο 3, και με σκοπό την επέκταση του προϋπολογισμού του ΕΙΤ πέραν της περιόδου που ορίζεται στα άρθρα 3 και 21 σύμφωνα με το σχετικό πρόγραμμα πλαίσιο της Ένωσης για την έρευνα και την καινοτομία.
         
         
            Άρθρο 27
            Κατάργηση
            Ο κανονισμός (ΕΚ) αριθ. 294/2008 καταργείται από τις 28 Μαΐου 2021, με εξαίρεση τα άρθρα 3 και 5, το άρθρο 6 παράγραφος 1 και τα άρθρα 7, 14, 17 και 19 αυτού, που καταργούνται με ισχύ από 1ης Ιανουαρίου 2021.
            Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό και διαβάζονται σύμφωνα με τον πίνακα αντιστοιχίας του παραρτήματος III.
         
         
            Άρθρο 28
            Έναρξη ισχύος και εφαρμογή
            Ο παρών κανονισμός αρχίζει να ισχύει την ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
            Τα άρθρα 3, 4 και 6, το άρθρο 7 παράγραφοι 1 και 3 και τα άρθρα 8, 9, 18 και 21 εφαρμόζονται από την 1η Ιανουαρίου 2021.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 20 Μαΐου 2021.
            
               
                  Για το Ευρωπαϊκό Κοινοβούλιο
               
               
                  Ο Πρόεδρος
               
               D. M. SASSOLI
            
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  ΕΕ C 47 της 11.2.2020, σ. 69.
         
            (2)  Θέση του Ευρωπαϊκού Κοινοβουλίου της 27ης Απριλίου 2021 (δεν έχει ακόμη δημοσιευθεί στην Επίσημη Εφημερίδα) και απόφαση του Συμβουλίου της 10ης Μαΐου 2021.
         
            (3)  Κανονισμός (ΕΚ) αριθ. 294/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, σχετικά με την ίδρυση του Ευρωπαϊκού Ινστιτούτου Καινοτομίας και Τεχνολογίας (ΕΕ L 97 της 9.4.2008, σ. 1).
         
            (4)  Βλ. παράρτημα II.
         
            (5)  ΕΕ L 282 της 19.10.2016, σ. 4.
         
            (6)  Κανονισμός (ΕΕ) 2021/695 του Ευρωπαϊκού Κοινοβουλίου και του Συμβουλίου, της 28 ης Απριλίου 2021, για τη θέσπιση του προγράμματος-πλαισίου έρευνας και καινοτομίας «Ορίζων Ευρώπη» και των κανόνων συμμετοχής και διάδοσής του, και για την κατάργηση των κανονισμών (ΕΕ) αριθ. 1290/2013 και (ΕΕ) αριθ. 1291/2013 (ΕΕ L 170 της 12.5.2021, σ. 1).
         
            (7)  Κανονισμός (ΕΕ) 2021/523 του Ευρωπαϊκού Κοινοβουλίου και του Συμβουλίου, της 24ης Μαρτίου 2021, για τη θέσπιση του προγράμματος InvestEU και την τροποποίηση του κανονισμού (ΕΕ) 2015/1017 (ΕΕ L 107 της 26.3.2021, σ. 30).
         
            (8)  Κανονισμός (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου, της 18ης Ιουλίου 2018, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης, την τροποποίηση των κανονισμών (ΕΕ) αριθ. 1296/2013, (ΕΕ) αριθ. 1301/2013, (ΕΕ) αριθ. 1303/2013, (ΕΕ) αριθ. 1304/2013, (ΕΕ) αριθ. 1309/2013, (ΕΕ) αριθ. 1316/2013, (ΕΕ) αριθ. 223/2014, (ΕΕ) αριθ. 283/2014 και της απόφασης αριθ. 541/2014/ΕΕ και για την κατάργηση του κανονισμού (ΕΕ, Ευρατόμ) αριθ. 966/2012 (ΕΕ L 193 της 30.7.2018, σ. 1).
         
            (9)  Οδηγία 2005/36/ΕΚ του Ευρωπαϊκού Κοινοβουλίου και του Συμβουλίου, της 7ης Σεπτεμβρίου 2005, σχετικά με την αναγνώριση των επαγγελματικών προσόντων (ΕΕ L 255 της 30.9.2005, σ. 22).
         
            (10)  Κατ’ εξουσιοδότηση κανονισμός (ΕΕ) 2019/715 της Επιτροπής, της 18ης Δεκεμβρίου 2018, για τη θέσπιση του δημοσιονομικού κανονισμού-πλαισίου για τους οργανισμούς που δημιουργούνται δυνάμει της ΣΛΕΕ και της Συνθήκης Ευρατόμ και αναφέρονται στο άρθρο 70 του κανονισμού (ΕΕ, Ευρατόμ) 2018/1046 του Ευρωπαϊκού Κοινοβουλίου και του Συμβουλίου (ΕΕ L 122 της 10.5.2019, σ. 1).
         
            (11)  Κανονισμός (ΕΕ) 2018/1725 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2018, για την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα θεσμικά και λοιπά όργανα και τους οργανισμούς της Ένωσης και την ελεύθερη κυκλοφορία των δεδομένων αυτών, και για την κατάργηση του κανονισμού (ΕΚ) αριθ. 45/2001 και της απόφασης αριθ. 1247/2002/ΕΚ (ΕΕ L 295 της 21.11.2018, σ. 39).
         
            (12)  Κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (ΕΕ L 145 της 31.5.2001, σ. 43).
         
            (13)  Κανονισμός αριθ. 1 του Συμβουλίου, της 15ης Απριλίου 1958, περί καθορισμού του γλωσσικού καθεστώτος της Ευρωπαϊκής Οικονομικής Κοινότητας (ΕΕ L 17 της 6.10.1958, σ. 385).
         
            (14)  Κανονισμός (ΕΚ) αριθ. 2965/94 του Συμβουλίου, της 28ης Νοεμβρίου 1994, για τη δημιουργία Μεταφραστικού Κέντρου των οργάνων της Ευρωπαϊκής Ένωσης (ΕΕ L 314 της 7.12.1994, σ. 1).
         
            (15)  Κανονισμός (ΕΕ, Ευρατόμ) αριθ. 883/2013 του Ευρωπαϊκού Κοινοβουλίου και του Συμβουλίου, της 11ης Σεπτεμβρίου 2013, σχετικά με τις έρευνες που πραγματοποιούνται από την Ευρωπαϊκή Υπηρεσία Καταπολέμησης της Απάτης (OLAF) και την κατάργηση του κανονισμού (ΕΚ) αριθ. 1073/1999 του Ευρωπαϊκού Κοινοβουλίου και του Συμβουλίου και του κανονισμού (Ευρατόμ) αριθ. 1074/1999 του Συμβουλίου (ΕΕ L 248 της 18.9.2013, σ. 1).
         
            (16)  ΕΕ L 136 της 31.5.1999, σ. 15.
      
      
         
            ΠΑΡΑΡΤΗΜΑ I
            ΚΑΤΑΣΤΑΤΙΚΟ ΤΟΥ ΕΥΡΩΠΑΪΚΟΥ ΙΝΣΤΙΤΟΥΤΟΥ ΚΑΙΝΟΤΟΜΙΑΣ ΚΑΙ ΤΕΧΝΟΛΟΓΙΑΣ
            ΤΜΗΜΑ 1
            
               ΣΥΝΘΕΣΗ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ
            
            
                     
                        1.
                     
                     
                        Το διοικητικό συμβούλιο αποτελείται από 15 μέλη που διορίζονται με διαφανή τρόπο από την Επιτροπή, η οποία μεριμνά ώστε να υπάρχει ισορροπία μεταξύ εκείνων που έχουν πείρα στους τομείς της τριτοβάθμιας εκπαίδευσης, της έρευνας, της καινοτομίας ή των επιχειρήσεων. Ο εν λόγω διορισμός πραγματοποιείται μετά από ανοικτή πρόσκληση για εκδήλωση ενδιαφέροντος. Η θητεία των μελών του διοικητικού συμβουλίου είναι τετραετής. Η Επιτροπή μπορεί να παρατείνει τη θητεία μία φορά και για μία διετία, κατόπιν πρότασης του διοικητικού συμβουλίου.
                        Κατά τον διορισμό των μελών του διοικητικού συμβουλίου, η Επιτροπή καταβάλλει κάθε δυνατή προσπάθεια ώστε να διασφαλίσει ισόρροπη εκπροσώπηση μεταξύ όσων έχουν πείρα στους τομείς της τριτοβάθμιας εκπαίδευσης (συμπεριλαμβανομένης της επαγγελματικής εκπαίδευσης και κατάρτισης), της έρευνας, της καινοτομίας και των επιχειρήσεων, καθώς και ισορροπία ως προς το φύλο και γεωγραφική ισορροπία και εκτίμηση του περιβάλλοντος της τριτοβάθμιας εκπαίδευσης, της έρευνας και της καινοτομίας στην Ένωση.
                        Το διοικητικό συμβούλιο υποβάλλει, αν είναι αναγκαίο, στην Επιτροπή κατάλογο των επικρατέστερων υποψηφίων για τον διορισμό ενός ή περισσότερων νέων μελών. Οι υποψήφιοι που περιλαμβάνονται στον εν λόγω κατάλογο επιλέγονται με βάση το αποτέλεσμα διαφανούς και ανοικτής διαδικασίας, η οποία εκκινείται από το ΕΙΤ.
                        Η Επιτροπή διορίζει το μέλος ή τα μέλη σύμφωνα με τη διαδικασία που ορίζεται στο πρώτο, δεύτερο και τρίτο εδάφιο και ενημερώνει το Ευρωπαϊκό Κοινοβούλιο και το Συμβούλιο για τη διαδικασία επιλογής και τον τελικό διορισμό των εν λόγω μελών του διοικητικού συμβουλίου.
                        Στην περίπτωση κατά την οποία ένα μέλος αδυνατεί να ολοκληρώσει τη θητεία του, αντικαθίσταται από αναπληρωματικό μέλος το οποίο διορίζεται με τη διαδικασία που ορίζεται στο πρώτο, δεύτερο και τρίτο εδάφιο, προκειμένου να ολοκληρώσει τη θητεία του μέλους που αποχωρεί. Ένα αναπληρωματικό μέλος που έχει ασκήσει καθήκοντα για διάστημα μικρότερο των δυο ετών μπορεί να διοριστεί εκ νέου από την Επιτροπή για διάστημα τεσσάρων ακόμα ετών, μετά από αίτημα του διοικητικού συμβουλίου.
                        Η Επιτροπή διορίζει τρία επιπλέον μέλη του διοικητικού συμβουλίου με σκοπό να συμπληρωθεί ο αριθμός των 15 έως τις 29 Νοεμβρίου 2022. Τα μέλη του συμβουλίου που διορίστηκαν πριν από τις 28 Μαΐου 2021 ολοκληρώνουν τη μη ανανεώσιμη θητεία τους.
                        Σε εξαιρετικές και πλήρως αιτιολογημένες περιπτώσεις, ιδίως προκειμένου να διατηρηθεί η ακεραιότητα του διοικητικού συμβουλίου, η Επιτροπή μπορεί, με δική της πρωτοβουλία, να τερματίζει τη θητεία μέλους του διοικητικού συμβουλίου.
                     
                  
                     
                        2.
                     
                     
                        Τα μέλη του διοικητικού συμβουλίου ενεργούν προς το συμφέρον του ΕΙΤ, διαφυλάσσοντας την αποστολή και τους στόχους του, την ταυτότητά του, την αυτονομία του και τη συνοχή του, με ανεξαρτησία και διαφάνεια.
                     
                  
                     
                        3.
                     
                     
                        Το διοικητικό συμβούλιο μπορεί να προσκαλεί ένα μέλος της επιτροπής του ΕΣΚ ή άλλους συμφεροντούχους να παρίστανται στις συνεδριάσεις του ως παρατηρητές.
                     
                  
                     
                        4.
                     
                     
                        Κατά την άσκηση των αρμοδιοτήτων του, το διοικητικό συμβούλιο ενεργεί υπό την επίβλεψη της Επιτροπής για την υλοποίηση της αποστολής και των στόχων του ΕΙΤ που ορίζονται στο άρθρο 3.
                     
                  ΤΜΗΜΑ 2
            
               ΑΡΜΟΔΙΟΤΗΤΕΣ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ
            
            
                     
                        1.
                     
                     
                        Το διοικητικό συμβούλιο, κατά την άσκηση της αρμοδιότητάς του για τη διεύθυνση και την παρακολούθηση των δραστηριοτήτων του ΕΙΤ και των ΚΓΚ, λαμβάνει στρατηγικές αποφάσεις. Ειδικότερα:
                        
                                    α)
                                 
                                 
                                    ύστερα από διαβούλευση με τις υφιστάμενες ΚΓΚ και λαμβάνοντας υπόψη τις γνώμες τους, εγκρίνει τη συμβολή του ΕΙΤ στην πρόταση της Επιτροπής για το ΣΘΚ και τη δημοσιοποιεί·
                                 
                              
                                    β)
                                 
                                 
                                    εγκρίνει το ενιαίο έγγραφο προγραμματισμού, τον προϋπολογισμό, τους ετήσιους λογαριασμούς και τον ισολογισμό, καθώς και την ενοποιημένη ετήσια έκθεση δραστηριοτήτων του ΕΙΤ·
                                 
                              
                                    γ)
                                 
                                 
                                    εγκρίνει αξιόπιστα κριτήρια και σαφείς και διαφανείς διαδικασίες για τη βασιζόμενη στις επιδόσεις χρηματοδότηση των ΚΓΚ, συμπεριλαμβανομένης απόφασης περί της μέγιστης κατανομή της χρηματοδοτικής συνεισφοράς του ΕΙΤ σε αυτές, με σκοπό την υλοποίηση του επιχειρηματικού σχεδίου της σχετικής ΚΓΚ και την επίτευξη των στόχων που περιγράφονται στο ΣΘΚ και σύμφωνα με το άρθρο 10, λαμβάνοντας υπόψη τις απαιτήσεις που θεσπίζονται στο άρθρο 11 παράγραφοι 4 και 5, συμπεριλαμβανομένης της προόδου των ΚΓΚ όσον αφορά την επίτευξη οικονομικής βιωσιμότητας·
                                 
                              
                                    δ)
                                 
                                 
                                    εγκρίνει τη διαδικασία επιλογής των ΚΓΚ, σύμφωνα με το άρθρο 9 και το ΣΘΚ·
                                 
                              
                                    ε)
                                 
                                 
                                    επιλέγει και ορίζει μια εταιρική σύμπραξη ως ΚΓΚ, σύμφωνα με τους όρους και τα κριτήρια που ορίζονται στο άρθρο 9, και ανακαλεί την επιλογή του, αν χρειαστεί·
                                 
                              
                                    στ)
                                 
                                 
                                    εξουσιοδοτεί τον διευθυντή να προετοιμάζει, να διαπραγματεύεται και να συνάπτει συμφωνίες εταιρικής σχέσης και συμφωνίες επιχορήγησης με τις ΚΓΚ·
                                 
                              
                                    ζ)
                                 
                                 
                                    καθορίζει τη διάρκεια, το περιεχόμενο και τη δομή των μνημονίων συνεργασίας σύμφωνα με το άρθρο 12, εντέλλει και εξουσιοδοτεί τον διευθυντή να καταρτίζει και να διαπραγματεύεται μνημόνια συνεργασίας με τις ΚΓΚ και, ύστερα από εξέταση των μνημονίων συνεργασίας που αποτέλεσαν αντικείμενο διαπραγμάτευσης, εξουσιοδοτεί τον διευθυντή να τα συνάπτει·
                                 
                              
                                    η)
                                 
                                 
                                    εξουσιοδοτεί τον διευθυντή να παρατείνει τις συμφωνίες εταιρικής σχέσης με τις ΚΓΚ πέραν της αρχικά καθορισμένης περιόδου, με την επιφύλαξη της θετικής έκβασης της ενδιάμεσης επανεξέτασης και της ολοκληρωμένης αξιολόγησης, όπως περιγράφεται στο ΣΘΚ, πριν από τη λήξη της περιόδου αυτής σύμφωνα με τα άρθρα 10 και 11·
                                 
                              
                                    θ)
                                 
                                 
                                    εξουσιοδοτεί τον διευθυντή να προετοιμάζει, να διαπραγματεύεται και να συνάπτει συμφωνίες επιχορήγησης με άλλα νομικά πρόσωπα·
                                 
                              
                                    ι)
                                 
                                 
                                    εγκρίνει αποτελεσματικές, αποδοτικές, διαφανείς και συνεχείς διαδικασίες παρακολούθησης και αξιολόγησης, συμπεριλαμβανομένου αξιόπιστου συνόλου δεικτών σύμφωνα με τα άρθρα 10, 11, 19 και 20, και εποπτεύει την εφαρμογή τους από τον διευθυντή·
                                 
                              
                                    ια)
                                 
                                 
                                    λαμβάνει κατάλληλα διορθωτικά μέτρα σε ό,τι αφορά τις ΚΓΚ που υστερούν σε επιδόσεις, συμπεριλαμβανομένης της μείωσης, τροποποίησης ή ανάκλησης της οικονομικής συνεισφοράς του ΕΙΤ στις ΚΓΚ ή της καταγγελίας των συμφωνιών εταιρικής σχέσης με αυτές, με βάση την παρακολούθηση και την αξιολόγηση των αποτελεσμάτων, σύμφωνα με τους στόχους του ΕΙΤ και των ΚΓΚ και με τα άρθρα 10, 11 και 18·
                                 
                              
                                    ιβ)
                                 
                                 
                                    ενθαρρύνει τις ΚΓΚ να υιοθετήσουν επιχειρησιακά μοντέλα για το άνοιγμά του σε νέους οργανισμούς-εταίρους·
                                 
                              
                                    ιγ)
                                 
                                 
                                    προωθεί το ΕΙΤ σε ολόκληρη την Ένωση και παγκοσμίως, ώστε να αυξήσει την ελκυστικότητά του και, για τον σκοπό αυτόν, εξουσιοδοτεί τον διευθυντή να υπογράφει μνημόνια συνεννόησης με κράτη μέλη, συνδεδεμένες χώρες ή άλλες τρίτες χώρες·
                                 
                              
                                    ιδ)
                                 
                                 
                                    αποφασίζει τον σχεδιασμό και τον συντονισμό των δράσεων στήριξης που αναλαμβάνουν οι ΚΓΚ ώστε να διευρυνθεί ο αντίκτυπος του ΕΙΤ σε ολόκληρη την Ένωση για την ανάπτυξη των ικανοτήτων επιχειρηματικότητας και καινοτομίας των ΙΤΕ, καθώς και των παρόχων επαγγελματικής εκπαίδευσης και κατάρτισης κατά περίπτωση, και για την ενσωμάτωσή τους στα οικοσυστήματα καινοτομίας, προκειμένου να ενισχυθεί η ολοκλήρωση του τριγώνου της γνώσης·
                                 
                              
                                    ιε)
                                 
                                 
                                    προωθεί τη δημιουργία συνεργειών μεταξύ του ΕΙΤ, μεταξύ άλλων μέσω των ΚΓΚ, και των ενωσιακών προγραμμάτων-πλαισίων έρευνας και καινοτομίας, καθώς και των εθνικών και περιφερειακών προγραμμάτων χρηματοδότησης.
                                 
                              
                  
                     
                        2.
                     
                     
                        Επιπλέον των στρατηγικών αποφάσεων που αναφέρονται στο σημείο 1, το διοικητικό συμβούλιο λαμβάνει τις ακόλουθες διαδικαστικές και επιχειρησιακές αποφάσεις που είναι αναγκαίες για την εκπλήρωση των καθηκόντων του και των δραστηριοτήτων του ΕΙΤ. Συγκεκριμένα:
                        
                                    α)
                                 
                                 
                                    εγκρίνει τον εσωτερικό κανονισμό του και τον εσωτερικό κανονισμό της εκτελεστικής επιτροπής, καθώς και τους ειδικούς χρηματοδοτικούς κανόνες του ΕΙΤ·
                                 
                              
                                    β)
                                 
                                 
                                    αναθέτει ειδικά καθήκοντα στην εκτελεστική επιτροπή·
                                 
                              
                                    γ)
                                 
                                 
                                    καθορίζει κατάλληλες αμοιβές για τα μέλη του διοικητικού συμβουλίου και της εκτελεστικής επιτροπής, οι οποίες ευθυγραμμίζονται με τις αμοιβές για παρόμοιες υπηρεσίες στα κράτη μέλη·
                                 
                              
                                    δ)
                                 
                                 
                                    καθορίζει μια ανοικτή και διαφανή διαδικασία επιλογής των μελών της εκτελεστικής επιτροπής·
                                 
                              
                                    ε)
                                 
                                 
                                    διορίζει τον διευθυντή και, αν χρειαστεί, παρατείνει τη θητεία του ή απαλλάσσει τον διευθυντή από τα καθήκοντά του, σύμφωνα με το Τμήμα 5·
                                 
                              
                                    στ)
                                 
                                 
                                    διορίζει τον υπόλογο και τα μέλη της εκτελεστικής επιτροπής·
                                 
                              
                                    ζ)
                                 
                                 
                                    εγκρίνει κώδικα δεοντολογίας σχετικά με τη σύγκρουση συμφερόντων·
                                 
                              
                                    η)
                                 
                                 
                                    συγκροτεί, όταν είναι σκόπιμο, συμβουλευτικές ομάδες με καθορισμένο στόχο, καθήκοντα και διάρκεια·
                                 
                              
                                    θ)
                                 
                                 
                                    συγκροτεί υπηρεσία εσωτερικού ελέγχου σύμφωνα με τους δημοσιονομικούς κανόνες του ΕΙΤ·
                                 
                              
                                    ι)
                                 
                                 
                                    αποφασίζει για τις γλώσσες εργασίας του ΕΙΤ, λαμβάνοντας υπόψη τις ισχύουσες αρχές περί πολυγλωσσίας και τις πρακτικές απαιτήσεις των δραστηριοτήτων του·
                                 
                              
                                    ια)
                                 
                                 
                                    συγκαλεί ετήσια συνεδρίαση ανώτερων υπαλλήλων με τις ΚΓΚ·
                                 
                              
                                    ιβ)
                                 
                                 
                                    υποβάλλει έκθεση σχετικά με τη συνεργασία των ΚΓΚ με άλλες ευρωπαϊκές εταιρικές συμπράξεις.
                                 
                              
                  
                     
                        3.
                     
                     
                        Το διοικητικό συμβούλιο λαμβάνει αποφάσεις σύμφωνα με τον κανονισμό υπηρεσιακής κατάστασης των υπαλλήλων της Ευρωπαϊκής Ένωσης και το καθεστώς που εφαρμόζεται στο λοιπό προσωπικό της Ένωσης, όπως ορίζονται στον κανονισμό (ΕΟΚ, Ευρατόμ, ΕΚΑΧ) αριθ. 259/68 (1) («κανονισμός υπηρεσιακής κατάστασης των υπαλλήλων» και «καθεστώς που εφαρμόζεται στο λοιπό προσωπικό», αντιστοίχως), σχετικά με το προσωπικό του EIT και τους όρους της απασχόλησής του. Ειδικότερα:
                        
                                    α)
                                 
                                 
                                    εγκρίνει εκτελεστικά μέτρα με στόχο την εφαρμογή του κανονισμού υπηρεσιακής κατάστασης των υπαλλήλων κατά το άρθρο 110 παράγραφος 2 του κανονισμού υπηρεσιακής κατάστασης των υπαλλήλων·
                                 
                              
                                    β)
                                 
                                 
                                    σύμφωνα με το στοιχείο γ) του παρόντος σημείου, ασκεί, σε ό,τι αφορά το προσωπικό του EIT, τις αρμοδιότητες που ανατίθενται από τον κανονισμό υπηρεσιακής κατάστασης των υπαλλήλων στην αρμόδια για τους διορισμούς αρχή και το καθεστώς που εφαρμόζεται στο λοιπό προσωπικό στην αρμόδια αρχή για τη σύναψη των συμβάσεων πρόσληψης («αρμοδιότητες της αρμόδιας αρχής για τους διορισμούς»)·
                                 
                              
                                    γ)
                                 
                                 
                                    σύμφωνα με το άρθρο 110 παράγραφος 2 του κανονισμού υπηρεσιακής κατάστασης των υπαλλήλων, εκδίδει απόφαση βάσει του άρθρου 2 παράγραφος 1 του κανονισμού υπηρεσιακής κατάστασης των υπαλλήλων και του άρθρου 6 του καθεστώτος που εφαρμόζεται στο λοιπό προσωπικό, για την ανάθεση στον διευθυντή σχετικών αρμοδιοτήτων της αρμόδιας αρχής για τους διορισμούς και για τη θέσπιση των προϋποθέσεων υπό τις οποίες η εν λόγω ανάθεση μπορεί να ανασταλεί, με τον διευθυντή να εξουσιοδοτείται να αναθέτει περαιτέρω τις αρμοδιότητες αυτές·
                                 
                              
                                    δ)
                                 
                                 
                                    εκδίδει απόφαση για την προσωρινή αναστολή, όταν το απαιτούν εξαιρετικές περιστάσεις, της ανάθεσης στον διευθυντή των αρμοδιοτήτων της αρμόδιας αρχής για τους διορισμούς και των αρμοδιοτήτων που ο διευθυντής ανέθεσε περαιτέρω, και τις ασκεί το ίδιο ή τις αναθέτει σε ένα από τα μέλη του ή σε άλλο μέλος του προσωπικού πλην του διευθυντή.
                                 
                              
                  ΤΜΗΜΑ 3
            
               ΛΕΙΤΟΥΡΓΙΑ ΤΟΥ ΔΙΟΙΚΗΤΙΚΟΥ ΣΥΜΒΟΥΛΙΟΥ
            
            
                     
                        1.
                     
                     
                        Το διοικητικό συμβούλιο εκλέγει τον πρόεδρό του μεταξύ των μελών του. Η θητεία του προέδρου είναι διετής και μπορεί να ανανεωθεί μία φορά.
                     
                  
                     
                        2.
                     
                     
                        Ο εκπρόσωπος της Επιτροπής συμμετέχει στις συνεδριάσεις του διοικητικού συμβουλίου χωρίς δικαίωμα ψήφου, αλλά απαιτείται η σύμφωνη γνώμη του στις περιπτώσεις που αναφέρονται στο σημείο 5. Έχει το δικαίωμα να προτείνει σημεία στην ημερήσια διάταξη του διοικητικού συμβουλίου.
                     
                  
                     
                        3.
                     
                     
                        Ο διευθυντής μετέχει στις συνεδριάσεις του διοικητικού συμβουλίου χωρίς δικαίωμα ψήφου.
                     
                  
                     
                        4.
                     
                     
                        Το διοικητικό συμβούλιο εκδίδει αποφάσεις με απλή πλειοψηφία των μελών του που έχουν δικαίωμα ψήφου.
                        Ωστόσο, οι αποφάσεις στο πλαίσιο του τμήματος 2 σημείο 1 στοιχεία α), β), γ), δ) και ιδ) και του τμήματος 2 σημείο 2 στοιχεία ε) και ι), καθώς και οι αποφάσεις στο πλαίσιο του σημείου 1 του παρόντος τμήματος, απαιτούν πλειοψηφία δύο τρίτων επί του συνόλου των μελών του διοικητικού συμβουλίου που έχουν δικαίωμα να ψηφίσουν.
                     
                  
                     
                        5.
                     
                     
                        Οι αποφάσεις του διοικητικού συμβουλίου βάσει του σημείου 1 στοιχεία γ), ε), ζ), θ), ια) και ιγ), του σημείου 2 στοιχείο γ) και του σημείου 3 στοιχείο α) απαιτούν τη σύμφωνη γνώμη της Επιτροπής, την οποία διατυπώνει ο εκπρόσωπός της στο διοικητικό συμβούλιο.
                     
                  
                     
                        6.
                     
                     
                        Το διοικητικό συμβούλιο ζητεί τη γνώμη της ΟΑΚΜ πριν από τη λήψη αποφάσεων σχετικά με την παράταση ή τη λύση των συμφωνιών εταιρικής σχέσης με τις ΚΓΚ, σύμφωνα με το τμήμα 2 σημείο 1 στοιχεία ζ) και ιβ) και σχετικά με τη σύναψη του μνημονίου συνεργασίας σύμφωνα με το τμήμα 2 σημείο 1 στοιχείο στ).
                        Η γνώμη που αναφέρεται στο πρώτο εδάφιο δεν είναι δεσμευτική για το διοικητικό συμβούλιο. Εκδίδεται χωρίς αδικαιολόγητη καθυστέρηση και, σε κάθε περίπτωση, το αργότερο εντός δύο μηνών από την υποβολή της σχετικής αίτησης.
                     
                  
                     
                        7.
                     
                     
                        Το διοικητικό συμβούλιο συνέρχεται σε τακτική συνεδρίαση τουλάχιστον τέσσερις φορές ετησίως και σε έκτακτη συνεδρίαση όταν συγκαλείται από τον πρόεδρό του ή ύστερα από αίτηση του ενός τρίτου τουλάχιστον του συνόλου των μελών του ή του εκπροσώπου της Επιτροπής.
                     
                  ΤΜΗΜΑ 4
            
               Η ΕΚΤΕΛΕΣΤΙΚΗ ΕΠΙΤΡΟΠΗ
            
            
                     
                        1.
                     
                     
                        Η εκτελεστική επιτροπή επικουρεί το διοικητικό συμβούλιο κατά την άσκηση των καθηκόντων του.
                     
                  
                     
                        2.
                     
                     
                        Η εκτελεστική επιτροπή απαρτίζεται από πέντε μέλη συμπεριλαμβανομένου του προέδρου του διοικητικού συμβουλίου, ο οποίος είναι επίσης πρόεδρος της εκτελεστικής επιτροπής. Τα τέσσερα μέλη πλην του προέδρου επιλέγονται από το διοικητικό συμβούλιο μεταξύ των μελών του, έτσι ώστε να υπάρχει ισορροπία μεταξύ εκείνων που έχουν πείρα στους τομείς της τριτοβάθμιας εκπαίδευσης, της έρευνας, της καινοτομίας ή των επιχειρήσεων. Η θητεία των μελών της εκτελεστικής επιτροπής είναι διετής, με δυνατότητα ανανέωσης μία φορά.
                     
                  
                     
                        3.
                     
                     
                        Η εκτελεστική επιτροπή προετοιμάζει τις συνεδριάσεις του διοικητικού συμβουλίου σε συνεργασία με τον διευθυντή.
                     
                  
                     
                        4.
                     
                     
                        Το διοικητικό συμβούλιο μπορεί να ζητεί από την εκτελεστική επιτροπή να επιβλέπει και να παρακολουθεί την εφαρμογή των αποφάσεων και των συστάσεων του διοικητικού συμβουλίου.
                     
                  
                     
                        5.
                     
                     
                        Η εκτελεστική επιτροπή προετοιμάζει τη συζήτηση και την έγκριση από το διοικητικό συμβούλιο του σχεδίου συμβολής του ΕΙΤ στην πρόταση της Επιτροπής για το ΣΘΚ. Επιπλέον, η εκτελεστική επιτροπή προετοιμάζει τη συζήτηση του διοικητικού συμβουλίου σχετικά με το σχέδιο ενιαίου εγγράφου προγραμματισμού, το σχέδιο της ενοποιημένης ετήσιας έκθεσης δραστηριοτήτων, το σχέδιο του ετήσιου προϋπολογισμού και το σχέδιο των ετήσιων λογαριασμών και του ισολογισμού πριν από την υποβολή τους στο διοικητικό συμβούλιο.
                     
                  
                     
                        6.
                     
                     
                        Οι αποφάσεις της εκτελεστικής επιτροπής λαμβάνονται με πλειοψηφία των παρόντων μελών. Κάθε μέλος διαθέτει μία ψήφο.
                     
                  
                     
                        7.
                     
                     
                        Ο εκπρόσωπος της Επιτροπής μετέχει στις συνεδριάσεις της εκτελεστικής επιτροπής χωρίς δικαίωμα ψήφου. Ο εκπρόσωπος της Επιτροπής έχει το δικαίωμα να προτείνει σημεία στην ημερήσια διάταξη της εκτελεστικής επιτροπής.
                     
                  
                     
                        8.
                     
                     
                        Ο διευθυντής μετέχει στις συνεδριάσεις της εκτελεστικής επιτροπής χωρίς δικαίωμα ψήφου.
                     
                  
                     
                        9.
                     
                     
                        Τα μέλη της εκτελεστικής επιτροπής ενεργούν προς το συμφέρον του ΕΙΤ, διαφυλάσσοντας την αποστολή και τους στόχους του, την ταυτότητά του, την αυτονομία του και τη συνοχή του, με ανεξαρτησία και διαφάνεια. Υποβάλλουν τακτικά στο διοικητικό συμβούλιο εκθέσεις σχετικά με τις εγκριθείσες αποφάσεις και τα καθήκοντα που τους ανατίθενται από το διοικητικό συμβούλιο.
                     
                  ΤΜΗΜΑ 5
            
               O ΔΙΕΥΘΥΝΤΗΣ
            
            
                     
                        1.
                     
                     
                        Ο διευθυντής είναι πρόσωπο με πείρα και κύρος στους τομείς στους οποίους δραστηριοποιείται το ΕΙΤ. Ο διευθυντής είναι μέλος του προσωπικού του ΕΤΙ και προσλαμβάνεται ως έκτακτος υπάλληλός του σύμφωνα με το άρθρο 2 στοιχείο α) του καθεστώτος που εφαρμόζεται στο λοιπό προσωπικό.
                     
                  
                     
                        2.
                     
                     
                        Ο διευθυντής διορίζεται από το διοικητικό συμβούλιο βάσει καταλόγου υποψηφίων που προτείνει η Επιτροπή, μετά από ανοικτή και διαφανή διαδικασία επιλογής. Για τον σκοπό της σύναψης της σύμβασης με τον διευθυντή, το ΕΙΤ εκπροσωπείται από τον πρόεδρο του διοικητικού συμβουλίου.
                     
                  
                     
                        3.
                     
                     
                        Η θητεία του διευθυντή είναι τετραετής. Το διοικητικό συμβούλιο, κατόπιν πρότασης της Επιτροπής που λαμβάνει υπόψη την αξιολόγηση των επιδόσεων του διευθυντή και τα βέλτιστα συμφέροντα, καθώς και τα μελλοντικά καθήκοντα και προκλήσεις του ΕΙΤ, μπορεί να παρατείνει τη θητεία αυτή μία φορά και για περίοδο που δεν ξεπερνά τα τέσσερα έτη. Διευθυντής του οποίου η θητεία έχει παραταθεί δεν συμμετέχει σε άλλη διαδικασία επιλογής για την ίδια θέση.
                     
                  
                     
                        4.
                     
                     
                        Ο διευθυντής απαλλάσσεται από τα καθήκοντά του μόνο με απόφαση του διοικητικού συμβουλίου κατόπιν πρότασης της Επιτροπής.
                     
                  
                     
                        5.
                     
                     
                        Ο διευθυντής είναι αρμόδιος για τις δραστηριότητες και την καθημερινή διαχείριση του ΕΙΤ και είναι ο νόμιμος εκπρόσωπός του. Ο διευθυντής λογοδοτεί στο διοικητικό συμβούλιο στο οποίο υποβάλλει εκθέσεις σε τακτική βάση, σχετικά με την εξέλιξη των δραστηριοτήτων του ΕΙΤ και των δραστηριοτήτων για τις οποίες είναι αρμόδιος.
                     
                  
                     
                        6.
                     
                     
                        Ειδικότερα, ο διευθυντής:
                        
                                    α)
                                 
                                 
                                    οργανώνει και διαχειρίζεται τις δραστηριότητες του ΕΙΤ·
                                 
                              
                                    β)
                                 
                                 
                                    υποστηρίζει το διοικητικό συμβούλιο και την εκτελεστική επιτροπή στο έργο τους, προσφέρει γραμματειακή υποστήριξη για τις συνεδριάσεις τους, και παρέχει τις αναγκαίες πληροφορίες για την εκτέλεση των καθηκόντων τους·
                                 
                              
                                    γ)
                                 
                                 
                                    υποστηρίζει το διοικητικό συμβούλιο κατά την προετοιμασία της συμβολής του ΕΙΤ στην πρόταση της Επιτροπής σχετικά με το ΣΘΚ·
                                 
                              
                                    δ)
                                 
                                 
                                    προετοιμάζει το σχέδιο ενιαίου εγγράφου προγραμματισμού, το σχέδιο της ενοποιημένης ετήσιας έκθεσης δραστηριοτήτων και το σχέδιο ετήσιου προϋπολογισμού, και τα υποβάλλει στο διοικητικό συμβούλιο·
                                 
                              
                                    ε)
                                 
                                 
                                    προετοιμάζει και διευθύνει τη διαδικασία επιλογής για τις ΚΓΚ και μεριμνά ώστε η διαδικασία αυτή, στα διάφορα στάδιά της, να διεξάγεται με διαφάνεια και αντικειμενικότητα, υπό την επίβλεψη του διοικητικού συμβουλίου, επισυνάπτοντας λεπτομερή έκθεση της διαδικασίας επιλογής στην ενοποιημένη ετήσια έκθεση δραστηριοτήτων που αναφέρεται στο στοιχείο δ)·
                                 
                              
                                    στ)
                                 
                                 
                                    προετοιμάζει, διαπραγματεύεται και συνάπτει, με την εξουσιοδότηση του διοικητικού συμβουλίου, συμφωνίες εταιρικής σχέσης και συμφωνίες επιχορήγησης με τις ΚΓΚ·
                                 
                              
                                    ζ)
                                 
                                 
                                    προετοιμάζει και διαπραγματεύεται μνημόνια συνεργασίας με τις ΚΓΚ και, με την επιφύλαξη της τελικής έγκρισης από το διοικητικό συμβούλιο, τα συνάπτει σύμφωνα με το τμήμα 2 σημείο 1 στοιχείο α)·
                                 
                              
                                    η)
                                 
                                 
                                    προετοιμάζει, διαπραγματεύεται και συνάπτει, με τη σύμφωνη γνώμη του διοικητικού συμβουλίου, συμφωνίες επιχορήγησης με άλλα νομικά πρόσωπα·
                                 
                              
                                    θ)
                                 
                                 
                                    διοργανώνει τις συνόδους του φόρουμ συμφεροντούχων και της ΟΑΚΜ και εξασφαλίζει την αποτελεσματική επικοινωνία μαζί τους, υπό την επίβλεψη του διοικητικού συμβουλίου·
                                 
                              
                                    ι)
                                 
                                 
                                    υπογράφει, με την εξουσιοδότηση του διοικητικού συμβουλίου, μνημόνια συνεννόησης με κράτη μέλη, συνδεδεμένες χώρες ή άλλες τρίτες χώρες, με στόχο την προώθηση του ΕΙΤ σε παγκόσμιο επίπεδο·
                                 
                              
                                    ια)
                                 
                                 
                                    εξασφαλίζει την εφαρμογή αποτελεσματικών διαδικασιών παρακολούθησης, εκτίμησης και αξιολόγησης, σχετικών με τις επιδόσεις των ΚΓΚ, σύμφωνα με το τμήμα 2 σημείο 1 στοιχείο θ), και εφαρμόζει τα διορθωτικά μέτρα που αποφασίζονται από το διοικητικό συμβούλιο σύμφωνα με το άρθρο 11 παράγραφος 6·
                                 
                              
                                    ιβ)
                                 
                                 
                                    είναι υπεύθυνος για τα διοικητικά και οικονομικά ζητήματα, σύμφωνα με την αρχή της χρηστής δημοσιονομικής διαχείρισης, συμπεριλαμβανομένης της εκτέλεσης του προϋπολογισμού του ΕΙΤ, και αξιοποιεί κατάλληλα τις πληροφορίες που λαμβάνει από την υπηρεσία εσωτερικού ελέγχου·
                                 
                              
                                    ιγ)
                                 
                                 
                                    υποβάλλει το σχέδιο ετήσιων λογαριασμών και ισολογισμού στην υπηρεσία εσωτερικού ελέγχου, και στη συνέχεια στο διοικητικό συμβούλιο·
                                 
                              
                                    ιδ)
                                 
                                 
                                    μεριμνά για την τήρηση των υποχρεώσεων του EIT βάσει των συμβάσεων και των συμφωνιών που συνάπτει, υπό την επίβλεψη του διοικητικού συμβουλίου·
                                 
                              
                                    ιε)
                                 
                                 
                                    μεριμνά για την ουσιαστική επικοινωνία με τα θεσμικά όργανα της Ένωσης, υπό την επίβλεψη του διοικητικού συμβουλίου·
                                 
                              
                                    ιστ)
                                 
                                 
                                    ενημερώνει την ΟΑΚΜ για τα αποτελέσματα της παρακολούθησης, της εκτίμησης και της αξιολόγησης και διαβιβάζει στο διοικητικό συμβούλιο τις γνωμοδοτήσεις της ΟΑΚΜ·
                                 
                              
                                    ιζ)
                                 
                                 
                                    ενεργεί προς το συμφέρον του ΕΙΤ, διαφυλάσσοντας την αποστολή και τους στόχους του, την ταυτότητά του, την αυτονομία του και τη συνοχή του, με ανεξαρτησία και διαφάνεια.
                                 
                              
                  
                     
                        7.
                     
                     
                        Ο διευθυντής εκτελεί όλα τα άλλα καθήκοντα που του ανατίθενται από το διοικητικό συμβούλιο και υπό την ευθύνη του τελευταίου.
                     
                  ΤΜΗΜΑ 6
            
               ΠΡΟΣΩΠΙΚΟ ΤΟΥ ΕΙΤ ΚΑΙ ΑΠΟΣΠΑΣΜΕΝΟΙ ΕΘΝΙΚΟΙ ΕΜΠΕΙΡΟΓΝΩΜΟΝΕΣ
            
            
                     
                        1.
                     
                     
                        Το προσωπικό του EIT αποτελείται από υπαλλήλους που απασχολούνται απευθείας από το ΕΙΤ. Για το προσωπικό του EIT ισχύει ο κανονισμός υπηρεσιακής κατάστασης των υπαλλήλων, το καθεστώς και οι κανόνες που θεσπίζονται με συμφωνία μεταξύ των θεσμικών οργάνων της Ένωσης για την εφαρμογή τους. Το παρόν σημείο εφαρμόζεται στο προσωπικό που απασχολείται από το EIT στις 28 Μαΐου 2021, ανεξαρτήτως της ημερομηνίας έναρξης της σύμβασης απασχόλησής τους.
                     
                  
                     
                        2.
                     
                     
                        Στο ΕΙΤ μπορούν να αποσπώνται εθνικοί εμπειρογνώμονες για ορισμένη περίοδο. Το διοικητικό συμβούλιο εγκρίνει διατάξεις που δίνουν τη δυνατότητα σε εθνικούς εμπειρογνώμονες να εργαστούν με απόσπαση για το ΕΙΤ και καθορίζουν τα δικαιώματα και τις υποχρεώσεις τους.
                     
                  
               (1)  ΕΕ L 56 της 4.3.1968, σ. 1.
         
      
      
         
            ΠΑΡΑΡΤΗΜΑ II
            ΚΑΤΑΡΓΟΥΜΕΝΟΣ ΚΑΝΟΝΙΣΜΟΣ ΜΕ ΤΗΝ ΤΡΟΠΟΠΟΙΗΣΗ ΤΟΥ
            
                        Κανονισμός (ΕΚ) αριθ. 294/2008 του Ευρωπαϊκού Κοινοβουλίου και του Συμβουλίου
                     
                     
                        (ΕΕ L 97 της 9.4.2008, σ. 1)
                     
                  
                        Κανονισμός (ΕΕ) αριθ. 1292/2013 του Ευρωπαϊκού Κοινοβουλίου και του Συμβουλίου
                     
                     
                        (ΕΕ L 347 της 20.12.2013, σ. 174)
                     
                  
      
      
         
            ΠΑΡΑΡΤΗΜΑ III
            ΠΙΝΑΚΑΣ ΑΝΤΙΣΤΟΙΧΙΑΣ
            
                        Κανονισμός (EΚ) αριθ. 294/2008
                     
                     
                        Παρών κανονισμός
                     
                  
                        Άρθρο 1
                     
                     
                        Άρθρο 1
                     
                  
                        Άρθρο 2 σημείο 1
                     
                     
                        Άρθρο 2 σημείο 1
                     
                  
                        Άρθρο 2 σημείο 2
                     
                     
                        Άρθρο 2 σημείο 2
                     
                  
                        Άρθρο 2 σημείο 3
                     
                     
                        Άρθρο 2 σημείο 3
                     
                  
                        Άρθρο 2 σημείο 5
                     
                     
                        Άρθρο 2 σημείο 5
                     
                  
                        Άρθρο 2 σημείο 6
                     
                     
                        Άρθρο 2 σημείο 6
                     
                  
                        Άρθρο 2 σημείο 7
                     
                     
                        Άρθρο 2 σημείο 7
                     
                  
                        -
                     
                     
                        Άρθρο 2 σημείο 8
                     
                  
                        Άρθρο 2 σημείο 8
                     
                     
                        -
                     
                  
                        Άρθρο 2 σημείο 9
                     
                     
                        Άρθρο 2 σημείο 9
                     
                  
                        Άρθρο 2 σημείο 9α
                     
                     
                        Άρθρο 2 σημείο 10
                     
                  
                        Άρθρο 2 σημείο 10
                     
                     
                        Άρθρο 2 σημείο 11
                     
                  
                        -
                     
                     
                        Άρθρο 2 σημείο 12
                     
                  
                        Άρθρο 2 σημείο 11
                     
                     
                        Άρθρο 2 σημείο 13
                     
                  
                        -
                     
                     
                        Άρθρο 2 σημείο 14
                     
                  
                        -
                     
                     
                        Άρθρο 2 σημείο 15
                     
                  
                        -
                     
                     
                        Άρθρο 2 σημείο 16
                     
                  
                        Άρθρο 3
                     
                     
                        Άρθρο 3 παράγραφος 1 και 2
                     
                  
                        Άρθρο 4 παράγραφος 1 στοιχεία α), γ) και δ)
                     
                     
                        Άρθρο 5 παράγραφος 1
                     
                  
                        Άρθρο 4 παράγραφος 2
                     
                     
                        -
                     
                  
                        Άρθρο 4 παράγραφος 3
                     
                     
                        Άρθρο 5 παράγραφος 2
                     
                  
                        -
                     
                     
                        Άρθρο 5 παράγραφος 3
                     
                  
                        Άρθρο 5 παράγραφος 1 στοιχεία α) έως γ)
                     
                     
                        Άρθρο 6 στοιχεία α), β), γ) και ε)
                     
                  
                        Άρθρο 5 παράγραφος 1 στοιχείο δ)
                     
                     
                        -
                     
                  
                        -
                     
                     
                        Άρθρο 6 στοιχείο δ)
                     
                  
                        Άρθρο 5 παράγραφος 1 στοιχεία ε) έως στ)
                     
                     
                        Άρθρο 6 στοιχεία στ) έως ζ)
                     
                  
                        -
                     
                     
                        Άρθρο 6 στοιχεία η) έως θ)
                     
                  
                        Άρθρο 5 παράγραφος 1 στοιχεία ζ) έως θ)
                     
                     
                        Άρθρο 6 στοιχεία ι), ια) και ιβ)
                     
                  
                        Άρθρο 5 παράγραφος 1 στοιχείο ι)
                     
                     
                        -
                     
                  
                        -
                     
                     
                        Άρθρο 6 στοιχεία ιγ) και ιδ)
                     
                  
                        Άρθρο 5 παράγραφος 1 στοιχείο ια)
                     
                     
                        Άρθρο 6 στοιχεία ιε) και ιστ)
                     
                  
                        -
                     
                     
                        Άρθρο 6 στοιχεία ιζ) και κ)
                     
                  
                        Άρθρο 5 παράγραφος 2
                     
                     
                        -
                     
                  
                        Άρθρο 6 παράγραφος 1 στοιχεία α) έως γ)
                     
                     
                        Άρθρο 7 παράγραφος 1 στοιχεία α), β) και γ)
                     
                  
                        -
                     
                     
                        Άρθρο 7 παράγραφος 1 στοιχείο δ)
                     
                  
                        Άρθρο 6 παράγραφος 1 στοιχείο δ)
                     
                     
                        Άρθρο 7 παράγραφος 1 στοιχείο ε)
                     
                  
                        -
                     
                     
                        Άρθρο 7 παράγραφος 1 στοιχείο στ)
                     
                  
                        Άρθρο 6 παράγραφος 1 στοιχείο ε)
                     
                     
                        Άρθρο 7 παράγραφος 1 στοιχείο ζ)
                     
                  
                        -
                     
                     
                        Άρθρο 7 παράγραφος 1 στοιχεία η) και θ)
                     
                  
                        Άρθρο 6 παράγραφος 2 στοιχεία α) έως ε)
                     
                     
                        Άρθρο 7 παράγραφος 2 στοιχεία α) έως ε)
                     
                  
                        -
                     
                     
                        Άρθρο 7 παράγραφος 3
                     
                  
                        Άρθρο 6 παράγραφος 3
                     
                     
                        Άρθρο 7 παράγραφος 4
                     
                  
                        -
                     
                     
                        Άρθρο 8
                     
                  
                        Άρθρο 7 παράγραφος 1
                     
                     
                        Άρθρο 9 παράγραφος 1
                     
                  
                        Άρθρο 7 παράγραφος 1α
                     
                     
                        Άρθρο 9 παράγραφος 2
                     
                  
                        Άρθρο 7 παράγραφος 2
                     
                     
                        -
                     
                  
                        Άρθρο 7 παράγραφος 3
                     
                     
                        Άρθρο 9 παράγραφος 3
                     
                  
                        Άρθρο 7 παράγραφος 4
                     
                     
                        Άρθρο 9 παράγραφος 4
                     
                  
                        Άρθρο 7 παράγραφος 5
                     
                     
                        Άρθρο 9 παράγραφος 5
                     
                  
                        Άρθρο 7α
                     
                     
                        Άρθρο 10
                     
                  
                        Άρθρο 7β παράγραφος 1
                     
                     
                        -
                     
                  
                        Άρθρο 7β παράγραφος 2
                     
                     
                        Άρθρο 11 παράγραφος 1
                     
                  
                        -
                     
                     
                        Άρθρο 11 παράγραφος 2
                     
                  
                        -
                     
                     
                        Άρθρο 11 παράγραφος 3
                     
                  
                        Άρθρο 7β παράγραφος 3
                     
                     
                        Άρθρο 11 παράγραφος 4
                     
                  
                        -
                     
                     
                        Άρθρο 11 παράγραφος 5
                     
                  
                        Άρθρο 7β παράγραφος 4
                     
                     
                        Άρθρο 11 παράγραφος 6
                     
                  
                        -
                     
                     
                        Άρθρο 11 παράγραφος 7
                     
                  
                        -
                     
                     
                        Άρθρο 12
                     
                  
                        Άρθρο 8 παράγραφος 1
                     
                     
                        Άρθρο 13 παράγραφος 1
                     
                  
                        Άρθρο 8 παράγραφος 2 στοιχείο α)
                     
                     
                        Άρθρο 13 παράγραφος 2 στοιχείο α)
                     
                  
                        Άρθρο 8 παράγραφος 2 στοιχείο αα)
                     
                     
                        Άρθρο 13 παράγραφος 2 στοιχείο β)
                     
                  
                        -
                     
                     
                        Άρθρο 13 παράγραφος 2 στοιχεία γ) έως στ)
                     
                  
                        Άρθρο 8 παράγραφος 2 στοιχείο β)
                     
                     
                        Άρθρο 13 παράγραφος 2 στοιχείο ζ)
                     
                  
                        Άρθρο 9 παράγραφοι 1 και 2
                     
                     
                        Άρθρο 14 παράγραφος 1
                     
                  
                        Άρθρο 9 παράγραφος 3
                     
                     
                        Άρθρο 14 παράγραφος 2
                     
                  
                        Άρθρο 11
                     
                     
                        Άρθρο 15
                     
                  
                        Άρθρο 12
                     
                     
                        Άρθρο 16
                     
                  
                        Άρθρο 13 παράγραφος 1
                     
                     
                        Άρθρο 17 παράγραφος 1
                     
                  
                        -
                     
                     
                        Άρθρο 17 παράγραφος 2
                     
                  
                        Άρθρο 13 παράγραφοι 2 έως 7
                     
                     
                        Άρθρο 17 παράγραφοι 3 έως 8
                     
                  
                        Άρθρο 14 παράγραφος 1
                     
                     
                        -
                     
                  
                        Άρθρο 14 παράγραφος 2
                     
                     
                        Άρθρο 18 παράγραφος 1
                     
                  
                        Άρθρο 14 παράγραφος 3
                     
                     
                        Άρθρο 18 παράγραφος 2
                     
                  
                        -
                     
                     
                        Άρθρο 18 παράγραφος 3
                     
                  
                        Άρθρο 14 παράγραφος 4
                     
                     
                        Άρθρο 18 παράγραφος 4
                     
                  
                        Άρθρο 14 παράγραφος 5
                     
                     
                        Άρθρο 18 παράγραφος 5
                     
                  
                        Άρθρο 14 παράγραφος 6
                     
                     
                        -
                     
                  
                        -
                     
                     
                        Άρθρο 18 παράγραφος 6
                     
                  
                        Άρθρο 14 παράγραφος 7
                     
                     
                        Άρθρο 18 παράγραφος 7
                     
                  
                        Άρθρο 15 παράγραφος 1
                     
                     
                        Άρθρο 19 παράγραφος 1
                     
                  
                        Άρθρο 15 παράγραφος 2
                     
                     
                        Άρθρο 19 παράγραφος 2
                     
                  
                        Άρθρο 16 παράγραφος 1
                     
                     
                        Άρθρο 20 παράγραφος 1
                     
                  
                        Άρθρο 16 παράγραφος 2
                     
                     
                        Άρθρο 20 παράγραφος 2
                     
                  
                        Άρθρο 16 παράγραφος 2α
                     
                     
                        Άρθρο 20 παράγραφος 3
                     
                  
                        Άρθρο 16 παράγραφος 3
                     
                     
                        Άρθρο 20 παράγραφος 4
                     
                  
                        Άρθρο 17 παράγραφος 1
                     
                     
                        -
                     
                  
                        -
                     
                     
                        Άρθρο 4 παράγραφος 4
                     
                  
                        Άρθρο 17 παράγραφος 2
                     
                     
                        Άρθρο 4 παράγραφος 1
                     
                  
                        Άρθρο 17 παράγραφος 2α
                     
                     
                        Άρθρο 4 παράγραφος 2
                     
                  
                        Άρθρο 17 παράγραφος 3
                     
                     
                        Άρθρο 4 παράγραφος 3
                     
                  
                        Άρθρο 17 παράγραφος 4
                     
                     
                        Άρθρο 4 παράγραφος 5
                     
                  
                        Άρθρο 18
                     
                     
                        -
                     
                  
                        Άρθρο 19 παράγραφος 1
                     
                     
                        -
                     
                  
                        -
                     
                     
                        Άρθρο 21 παράγραφος 1
                     
                  
                        Άρθρο 19 παράγραφος 2
                     
                     
                        -
                     
                  
                        Άρθρο 19 παράγραφος 3
                     
                     
                        Άρθρο 21 παράγραφος 2
                     
                  
                        Άρθρο 20 παράγραφος 1
                     
                     
                        Άρθρο 22 παράγραφος 1
                     
                  
                        Άρθρο 20 παράγραφος 2
                     
                     
                        -
                     
                  
                        Άρθρο 20 παράγραφος 3
                     
                     
                        Άρθρο 22 παράγραφος 2
                     
                  
                        Άρθρο 20 παράγραφος 4
                     
                     
                        -
                     
                  
                        Άρθρο 20 παράγραφος 5
                     
                     
                        Άρθρο 22 παράγραφος 3
                     
                  
                        Άρθρο 20 παράγραφος 6
                     
                     
                        -
                     
                  
                        Άρθρο 20 παράγραφος 7
                     
                     
                        -
                     
                  
                        Άρθρο 20 παράγραφος 8
                     
                     
                        Άρθρο 22 παράγραφος 4
                     
                  
                        Άρθρο 20 παράγραφος 9
                     
                     
                        Άρθρο 22 παράγραφος 5
                     
                  
                        Άρθρο 20 παράγραφος 10
                     
                     
                        Άρθρο 22 παράγραφος 6
                     
                  
                        Άρθρο 21 παράγραφος 1
                     
                     
                        Άρθρο 23 παράγραφος 1
                     
                  
                        Άρθρο 21 παράγραφος 1α
                     
                     
                        Άρθρο 23 παράγραφος 2
                     
                  
                        Άρθρο 21 παράγραφος 2
                     
                     
                        Άρθρο 23 παράγραφος 3
                     
                  
                        Άρθρο 21 παράγραφος 3
                     
                     
                        Άρθρο 23 παράγραφος 4
                     
                  
                        Άρθρο 21 παράγραφος 4
                     
                     
                        -
                     
                  
                        Άρθρο 22
                     
                     
                        Άρθρο 24
                     
                  
                        Άρθρο 22α
                     
                     
                        Άρθρο 25
                     
                  
                        Άρθρο 23
                     
                     
                        -
                     
                  
                        -
                     
                     
                        Άρθρο 26
                     
                  
                        -
                     
                     
                        Άρθρο 27
                     
                  
                        Άρθρο 24
                     
                     
                        Άρθρο 28
                     
                  
                        Παράρτημα
                     
                     
                        Παράρτημα Ι
                     
                  
                        -
                     
                     
                        Παράρτημα II
                     
                  
                        -
                     
                     
                        Παράρτημα III